Sarawak Energy raih dua penghargaan

KUCHING: Sarawak Energy berjaya menerima tiga emas dan dua penghargaan pada Anugerah Alam Sekitar Ketua Menteri Sarawak Ke-9 (CMEA)  2019-2020 bertemakan ‘Meningkatkan Pengawasan Alam Sekitar’.

Anak syarikat penjanaan tenaganya Mukah Power Generation Sdn Bhd (MPG) dinamakan ‘Champion in the Large Enterprises Category’ iaitu Sektor pembuatan untuk inisiatif dalam memupuk pengelolaan alam sekitar yang dihasilkan dalam produktiviti tanpa menjejaskan perlindungan dan pemuliharaan alam sekitar.

Syarikat pembangunan tenaga dan syarikat utiliti tenaga itu juga memperoleh tiga emas di bawah kategori yang sama untuk Loji Hidroelektrik Murum, Loji Hidroelektrik Bakun dan Sejingkat Power Corporation sementara Projek Loji Hidroelektrik Batang Ai dan Tanjung Kidurong Combined Cycle Power Plant mendapat merit anugerah masing-masing.

Ketua Pegawai Eksekutif Kumpulan Sarawak Emergy, Datu Sharbini Suhaili mengulas kejayaan itu berkata, anugerah tersebut merupakan pengesahan komitmen Sarawak Energy terhadap pemeliharaan alam sekitar.

“Kami bersyukur menerima penghargaan berprestij ini atas usaha dalam bidang pengurusan alam sekitar dan menggabungkan kelestarian dalam operasi dengan menekankan pengurusan yang betul baik masalah sosial dan persekitaran,”tambahnya.

CMEA adalah anugerah alam sekitar utama untuk industri perusahaan kecil, sederhana dan besaragensi kerajaan dan media di negeri ini.

Ia dianjurkan bersama oleh Lembaga Sumber Asli dan Alam Sekitar (NREB) dan Persekutuan Perniagaan Sarawak disokong oleh agensi lain yang berkaitan.

Ini bertujuan untuk menggalakkan pengurusan yang baik dalam perlindungan dan pengurusan alam sekitar di Sarawak.

Majlis penghargaan disampaikan oleh Ketua Menteri Sarawak  Datuk Patinggi Abang Johari Tun Openg dan juga disiarkan secara maya.

Pada majlis anugerah berkenaan, Pengurus Stesen Penjanaan Kuasa Mukah Abbas Salimi Madon menerima anugerah untuk MPG.

Untuk Loji Hidroelektrik Murum, Loji Hidroelektrik Bakun dan Sejingkat Power Corporation, anugerah diterima oleh Encharang Ngtingih, Pengurus Stesen Murum, Marconi Madai, Naib Presiden Kanan untuk Kesihatan, Keselamatan, Keselamatan & Alam Sekitar dan Chong Kok Hua, Pengurus Kanan Sejingkat Power Corporation masing-masing.

Erwin Lamat, Penolong Pengurus Penyelenggaraan dan Chua Kim Leong, Pengarah Projek menerima penghargaan bagi Projek Loji Hidroelektrik Batang Ai dan Tanjung Kidurong Combined Cycle Power Plant.

Untuk penilaian anugerah, peringkat penilaian pertama melibatkan penyerahan laporan berdasarkankriteria yang ditetapkan oleh Jawatankuasa Teknikal CMEA yang juga merangkumi EMS ISO 14001.

Satu panel juga menilai lima bidang proses iaitu Komitmen dan Dasar, Perancangan, Pelaksanaan Pengurusan Alam Sekitar Rancangan, Pengukuran dan Penilaian Program Alam Sekitar dan Pengurusan Alam Sekitar Kaji semula.

Calon yang disenarai pendek kemudian melangkah ke peringkat penilaian kedua yang merangkumi lawatan ke lokasi untuk mengesahkan maklumat yang diberikan dalam laporan yang dijalankan oleh Jawatankuasa Teknikal atau Panel Hakim.

See author's posts


Anwar bertolak ke Bangunan Perdana Putra, mulakan tugas rasmi sebagai PM

KAJANG, 25 Nov (Bernama) — Perdana Menteri Datuk Seri Anwar Ibrahim bertolak dari kediamannya di sini menuju ke Bangunan Perdana Putra, Putrajaya bagi memulakan tugas secara rasmi sebagai Perdana Menteri ke-10 hari ini.

Ahli Parlimen Tambun itu memakai baju Melayu berwarna merah jambu dan lengkap bersamping keluar dari kediamannya di Sungai Long pada 9.28 pagi, dengan diiringi polis pengiring.

Turut menemani beliau di pintu sebelum meninggalkan kediaman, isterinya Datuk Seri Dr Wan Azizah Wan Ismail.

Ketika keluar dari kediamannya, Anwar sempat melambaikan tangan ke arah petugas media dan hanya memberi kata-kata ringkas “hari ini saya kerja”.

Semalam, Anwar, 75, mengangkat sumpah sebagai Perdana Menteri ke-10 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

— BERNAMA

See author's posts


Ibadah Haji era Brooke

MENGERJAKAN Haji merupakan salah satu kewajipan kepada umat Islam di seluruh dunia. Mengerjakan ibadah haji juga memenuhi salah satu Rukun Islam, di mana umat Islam diwajibkan untuk mengerjakannya tetapi ia bergantung kepada kemampuan seseorang itu. Oleh itu, setiap tahun akan ada umat Islam yang mengerjakan ibadah haji.

Umat Islam di Sarawak juga tidak terkecuali untuk menunaikan ibadah tersebut. Tahun ini sahaja, seramai 936 umat Islam dari Sarawak telah dipilih oleh Tabung Haji untuk menunaikan ibadah haji. Kunjungan umat Islam dari Sarawak ke Makkah menerusi ibadah haji memang tidak pernah terhenti kecuali apabila dunia dilanda wabak Covid-19 menyebabkan kerajaan Arab Saudi mengeluarkan arahan untuk menyekat urusan itu dijalankan.

Namun, larangan ini tidak kekal dan kerajaan Arab Saudi membuka semula Kota Makkah kepada umat Islam secara beransur-ansur mulai 2020 dan hari ini, ramai umat Islam berjaya menunaikan ibadah tersebut.

Bagaimana ibadah ini dijalankan di Sarawak semasa Zaman Pemerintahan Raja Brooke? Apa yang kita tahu adalah sebelum campur tangan orang Barat, umat Islam di Sarawak telah melakukan ibadah itu.

Pembesar ke Makkah

Namun demikian, kehadiran dan kewujudan pemerintahan Raja Brooke di Sarawak tidak menghalang umat Islam di Sarawak untuk ke Makkah bagi menunaikan ibadah haji.  Ini kerana kerajaan Brooke terikat kepada perjanjian dengan Sultan Brunei yang meminta James Brooke menghormati ajaran agama Islam.

Oleh itu, umat Islam di Sarawak bebas melakukan amalan tersebut.

Hal ini boleh dilihat dengan pembesar Melayu Sarawak pernah ke Makkah untuk menunaikan ibadah itu. Pada 1859 misalnya, Datu Bandar Bolhassan telah menunaikan ibadah haji. Sebelum itu pada 1854, Datu Patinggi Abang Abdul Ghapur telah diminta oleh Raja James Brooke untuk menunaikan haji ke Makkah kerana disyaki menentang Pemerintah Brooke ketika itu.

Pada 1921, Datu Bandar Abang Kassim dan isterinya, Dayang Sahadah juga antara pembesar Melayu yang pernah mengerjakan haji di Makkah. Kedua-dua mereka pula meninggal dunia semasa mengerjakan haji pada tahun itu.

Ini sebahagian sahaja catatan mengenai pembesar Melayu Sarawak yang menunaikan haji di Makkah.

Selain itu, terdapat juga sedikit catatan mengenai orang biasa menunaikan haji di Makkah. Antara yang disebut dalam catatan adalah Mohamed Salleh dan Abdullah yang menunai haji pada 1909. Data jumlah lengkap tentang umat Islam di Sarawak mengerjakan haji, tidak ada.

Hanya beberapa catatan dibuat oleh pegawai Brooke tentang hal ini. Contohnya pada 1911 sahaja, seramai 235 orang Islam dari Sarawak menunaikan fardhu haji dengan pecahan 91 orang dari bahagian Hilir Rajang, 61 orang dari Kuching, 43 orang dari Sibu dan selebihnya dari tempat-tempat lain. Pada 1924 pula lebih 100 orang Melayu telah mengerjakan haji. Kebanyakan yang mengerjakan haji ini adalah dari Hilir Rajang.

Masalah

Ibadah haji ke Makkah ini juga mendapat perhatian daripada kakitangan kerajaan Brooke tentang kesan tidak langsung ibadah ini dijalankan. Residen Bahagian Kedua, H. L. Owen pernah menyatakan rasa kurang senang berkaitan sesetengah umat Islam yang mengerja haji apabila terpaksa menjual tanah dan harta benda mereka untuk mengerjakan haji.

Mengenai bayaran haji ini, pembesar Melayu telah memberi beberapa ketetapan untuk sesiapa yang hendak mengerja haji. Pada 1926, ditetapkan perbelanjaan haji adalah tidak boleh kurang daripada AS$650 bagi seorang.

Pada 1937, satu peraturan telah dikeluarkan untuk memperincikan perbelanjaan mengerjakan haji. Mereka yang hendak mengerjakan haji akan singgah dahulu ke Singapura. Atas sebab itu, maka dinyatakan tambang dari Singapura ke Jeddah. Namun demikian tidak dinyatakan perbelanjaan tambang dari Sarawak ke Singapura.

Tambang dari Jeddah ke Makkah dan Madinah juga dinyatakan dalam peraturan tersebut. Terdapat juga perbelanjaan menziarahi makam-makam di Makkah. Rangkuman dalam perbelanjaan ini juga adalah pembelian pakaian dan makan minum di Makkah. Keseluruhan perbelanjaan ini adalah berjumlah AS$700.

Jika dilihat dari segi nilainya, tambang mengerjakan haji ini bertambah sejak 1926. Yang menariknya dalam peraturan ini, tidak ada perbelanjaan mengurus, dan berkemungkinan ditanggung oleh pihak kerajaan Brooke ketika itu.

Dalam peraturan itu juga dinyatakan jumlah wang diberi mengikut masa-masa tertentu. Pertama semasa berada di Singapura sebanyak AS$300 diserahkan kepada jemaah haji, manakala di Jeddah pula sebanyak AS$350 diserahkan kepada jemaah haji tersebut. Semasa hendak balik pula sebanyak AS$50 akan diberi kepada jemaah haji.

Ibadah haji di Sarawak pada Zaman Brooke ini telah diurus oleh Balai Datu. Sesiapa yang hendak mengerjakan haji ketika itu hendaklah memaklumkan Balai Datu. Balai Datu pula akan menghantar nama-nama mereka mengerja haji ini ke Konsul Sarawak di Jeddah. Konsul inilah akan mengurus pelbagai perkara berkaitan jemaah haji Sarawak termasuk masalah dan kematian.

Halangan

Walaupun terdapat kebebasan mengerjakan haji dalam kalangan umat Islam di Sarawak, kerajaan Brooke juga mengambil langkah berjaga-jaga bagi mengelak sebarang masalah timbul daripada fenomena global seperti pendemik penyakit berjangkit. Larangan tidak membenarkan mengerja haji dapat dilihat pada 1897 apabila berlaku wabak penyakit di Semenanjung Arab yang dibimbangi akan merebak ke Sarawak.

Selain penyakit, kekacauan berlaku di Hijaz pada pertengahan 1920-an juga mendapat perhatian kerajaan Brooke. Atas sebab itu kerajaan Brooke telah mengeluar arahan untuk melarang umat Islam di Sarawak mengerjakan haji.

Tujuan larangan ini untuk menjaga keselamatan umat Islam Sarawak. Kerajaan Brooke juga akan memantau keadaan ini sehingga ia reda dan membolehkan umat Islam di Sarawak mengerjakan haji semula.

Ibadah haji tetap menjadi keutamaan umat Islam di Sarawak walaupun dibawah kerajaan Brooke. Umat Islam Sarawak boleh mengerjakan haji dengan bebas kecuali dalam keadaan tertentu.

Akhir sekali, saya mengucap Selamat Aidiladha.

See author's posts


AgriCOP tingkat input pertanian luar bandar

SRI AMAN: Ahli Dewan Undangan Negeri (ADUN) Lingga, Simoi Peri telah merasmikan ‘Agriculture Community Outreach Programme’ atau AgriCOP yang berlangsung di Balai Raya, Kampung Melayu Stumbin di sini pada Selasa lepas.

AgriCOP ini telah diadakan buat kali kedua di kawasan DUN beliau dengan aktiviti lebih tertumpu kepada latihan pembuatan bubur pedas serta taklimat teknologi tanaman padi dan ruminan untuk 30 orang peserta.

Simoi memberitahu pelaksanaan AgriCOP tersebut adalah merupakan salah satu program Kerajaan Sarawak dengan RM120,000 diperuntuk bagi melaksana enam program AgriCOP dan satu lawatan di kawasan tadbirnya sekarang ini.

“Jabatan Pertanian Sarawak telah dilantik sebagai agensi pelaksana AgriCOP dengan objektif utamanya adalah meningkatkan pengetahuan, kesedaran dan kemahiran penduduk di sini dalam sektor pertanian.

“Malah program berkenaan juga akan dapat membantu meningkatkan pendapatan dan taraf hidup keluarga tani di DUN Lingga di samping meningkatkan pengeluaran input pertanian masing-masing pada masa akan datang,” kata beliau.

Selain itu Kerajaan Sarawak katanya juga telah melaksanakan Program Fasilitasi Pertanian dengan setiap ADUN diperuntuk sebanyak RM1 juta bagi tujuan itu di bawah  seliaan pihak Jabatan Pertanian Sarawak untuk bantuan input.

“Ia adalah merupakan Kerajaan Sarawak untuk mempertingkatkan input pertanian dalam kalangan penduduk luar bandar sejajar dengan hasrat Ketua Menteri, Datuk Patinggi Abang Johari Tun Openg yang mahu mewujudkan ‘food basket’ di negeri ini.

“Justeru dengan adanya kemudahan yang disedia oleh Kerajaan Sarawak menerusi Jabatan Pertanian maka saya yakin pendapatan para nelayan, petani, pekebun dan penternak di DUN Lingga akan dapat dipertingkat pada masa akan datang,” kata beliau.

Terdahulu Simoi pada akhir Ogos lepas telah pun merasmikan AgriCOP anjuran Jabatan Pertanian Sarawak yang pertama di dalam kawasan tadbirnya bertempat di Stesen Perikanan Darat Lingga di sini.

AgriCOP pertama di DUN Lingga pada akhir Ogos lepas tersebut menyaksikan Simoi mengumum pembinaaan Rumah Persatuan Nelayan Lingga yang menelan kos sebanyak RM150,000.

Oleh Valentine Ngumbang

See author's posts


Banjir: Ratusan mayat mangsa Covid-19 ditemui

ALLAHABAD: Banjir bermusim di Sungai Ganges menyebabkan ratusan mayat mangsa Covid-19 yang dihanyutkan ketika peningkatan mendadak wabak itu di India ditemui terkumpul.

Seorang pegawai di bandar di utara India itu, Neeraj Kumar Singh, berkata hampir 150 mayat perlu diuruskan bagi proses pembakaran setakat tiga minggu lalu.

“Kami tidak menggali mayat, tetapi hanya yang terapung akibat kenaikan paras air akan menjalani upacara pembakaran.

“Kawasan itu tersebar sejauh satu kilometer persegi dan kami menjangkakan ada sekitar 500 hingga 600 mayat terkubur di situ.

“Langkah berjaga-jaga diambil ketika menjalankan upacara terakhir bagi kesemua mayat,” katanya kepada AFP.

Kebanyakan mayat yang dijumpai itu dipercayai meninggal dunia akibat jangkitan Covid-19 pada April dan Mei selepas jangkitan mendadak dengan fasiliti hospital di kebanyakan tempat turut lumpuh.

Sesetengah keluarga tidak mampu membeli kayu api bagi upacara pembakaran dan mayat hanya dihanyutkan dalam sungai, menyebabkan ada yang dibawa arus Sungai Ganges ke tebing pasir berdekatan dengan sungai.

Banjir akibat hujan monsun tahunan menyebabkan lebih banyak mayat dijumpai, sekali gus menimbulkan keraguan mungkin jumlah kematian akibat Covid-19 di India melebihi satu juta.

Dalam serti kata lain, kadar kematian sebenar adalah beberapa kali ganda lebih tinggi berbanding kematian rasmi yang dilaporkan iaitu hampir 400,000. – AFP

See author's posts


Lubnan ‘buka pintu’ untuk penyeludup senjata

BEIRUT: Rampasan ribuan peluru yang diseludup masuk melalui sempadan Syria mendedahkan kegiatan aktif perdagangan senjata api peribadi di Lubnan.

Ia selepas skuad rondaan sempadan Lubnan berjaya memintas dua lelaki di laluan penyeludupan di pinggir Yanta, kira-kira 80 kilometer (km) sebelah timur Beirut.

Seorang lelaki sempat melemparkan alat peledak ke arah tentera mengakibatkan empat anggota beruniform itu cedera dalam kejadian pada Jumaat malam.

“Seorang warga Syria berjaya ditahan dan merampas empat kotak berisi peluru yang mengandungi 2,800 peluru berukuran 7.62 milimeter (mm). Pencarian sedang dilakukan untuk mencari seorang lagi individu,” kata komando tentera.

Sumber ketenteraan Lubnan memberitahu Arab News, lelaki yang ditahan itu disoal siasat untuk memperoleh maklumat mengenai pemindahan senjata antara Syria dan Lubnan.

“Rondaan tentera biasanya menemui barang dan barang seludup, tetapi ini adalah kali pertama penyeludupan peluru dari Syria ke Lubnan dikesan,” kata sumber itu.

Beberapa insiden membabitkan senjata api berlaku baru-baru ini di Lubnan, seperti tembakan ketika pengebumian mangsa letupan pelabuhan Beirut dan pertempuran bersenjata antara penyokong Hizbullah serta pihak berkuasa di Khaldeh.

“Memang ada permintaan senjata di Lubnan dan kita menerima maklumat mengenai harga tinggi berikutan terdapat permintaan tinggi.

“Pembawa selalunya orang Syria, pengangkutan senjata ke kawasan sempadan Lubnan dan dibayar dalam dolar, mata wang Syria atau mata wang Lubnan, menawarkan harga berdasarkan dolar di pasar gelap,” dakwa seorang peniaga senjata di wilayah Bekaa bersempadan dengan Syria kepada Arab New mengenai bagaimana perdagangan berlaku.

Peniaga itu mendakwa empat kotak peluru yang dirampas di sempadan kemungkinan bernilai 1.4 juta pound atau AS$930 (RM3,873).

“Harga peluru meningkat dua hari lalu. Peniaga sentiasa memerhatikan situasi keselamatan dan ketegangan yang akan menentukan harga pasaran,” katanya.

Senjata paling mendapat permintaan tinggi adalah buatan Rusia iaitu raifal Kalashnikov dengan peluru Noveske buatan syarikat AS, Nosler.

“Terdapat ejen untuk syarikat pembuatan senjata dan mereka tidak kisah untuk membawa senjata dari ejen lain di Israel atau ke mana sahaja. Syria sebuah negara yang kelam-kabut dari segi keselamatan,” katanya. – AFP

See author's posts


Ibu beri dua anak air gula, kopi O ganti susu

GEORGE TOWN: Demi
memastikan dua anaknya tidak kelaparan, seorang ibu terpaksa membancuh air gula
dan kopi O untuk menggantikan susu kerana tidak mampu selepas hilang punca
pendapatan sejak Perintah Kawalan Pergerakan (PKP).

K. Mageswari, 31,
berkata, beliau kehilangan punca pendapatan RM600 sebulan selepas kedai makan
tempatnya bekerja tidak beroperasi bagi mematuhi arahan PKP.

Beliau berkata,
pendapatan sebagai pencuci pinggan mangkuk itu digunakan untuk membayar sewa
rumah sebanyak  RM100, bil air dan elektrik serta
belanja harian.

“Sejak PKP, saya
sudah tidak bekerja dan hanya bergantung pada Bantuan Prihatin Nasional (BPN)
RM1,600 yang diberikan kerajaan. Nasib baik kerajaan ada beri bantuan, kalau
tidak saya tidak tahu macam mana nak meneruskan kelangsungan hidup. Dengan duit
bantuan ini saya guna sikit untuk membeli lampin  dan susu anak.

“Tapi sejak
seminggu lepas, susu anak sudah habis dan saya pun tidak mampu membelinya
kerana wang yang ada semakin menyusut. Saya terpaksa bancuh air gula dan kopi O
serta nasi berlaukkan telur goreng untuk anak-anak,” katanya ketika
ditemui di rumahnya di Flat Taman Free School, di sini semalam.

Mageswari berkata,
sebelum ini beliau hanya bekerja untuk tiga hari dalam seminggu iaitu pada
Jumaat dengan bayaran RM35 manakala Sabtu dan Ahad masing-masing dengan bayaran
RM50 bermula jam  8 pagi hingga 12 tengah hari.

Menurutnya, beliau
meninggalkan dua anaknya G. Keashav, 5, dan G. Racheal, 2, di rumah dan meminta
bantuan jiran untuk memantau anak-anaknya ketika bekerja di kedai makan yang
terletak berhampiran rumahnya.

“Saya bersyukur
mempunyai jiran yang baik dan banyak membantu. Mereka turut memberi sumbangan
makanan dan pakaian kepada anak-anak saya. Sepanjang PKP ini juga ada pihak
yang menghantar makanan tengah hari kepada kami,” katanya yang juga
menghidap penyakit tiroid.

Berkongsi kisah
hidupnya, Mageswari berkata, sebelum ini beliau tinggal bersama keluarga
mertua, namun kehidupannya semakin terhimpit selepas suaminya meninggalkannya
dan beliau terpaksa keluar dari rumah keluarga mertuanya sebelum mendapat rumah
sewa di Flat Taman Free School dengan bantuan seorang wakil rakyat.

Selain dua anaknya
itu, beliau mempunyai dua lagi anak di mana anak sulungnya, Shadannshwaraan,
13, hasil perkahwinan pertamanya kini di bawah jagaan Crystal Home di Padang
Tembak, di sini dan seorang lagi anak hasil perkahwinan kedua, G. Kavini, 4,
dijaga oleh keluarga mertuanya.

Kesusahan keluarga
itu turut mendapat perhatian Persatuan Hindu Pulau Pinang (PHA) yang memberi
sumbangan barang keperluan seperti tepung, bihun, biskut, gula, milo, susu
tepung dan sebagainya. – BERNAMA

See author's posts


BKPBP ringankan beban

MIRI: “Syukur…dengan Bantuan Khas Pesakit Buah Pinggang (BKPBP) ini, ia serba sedikit dapat meringankan beban kami sekeluarga untuk menampung perbelanjaan pemeriksaan dan rawatan dialisis bagi ibu kami,” demikian kata Nursyuria Mohamad Amin, 40, anak kepada seorang penerima inisiatif BKPBP, Lara Wahab.

Lara, 60, yang menghidap kencing manis memerlukan rawatan dialisis antara penerima inisiatif BKPBP diperkenalkan oleh Kerajaan Sarawak dalam membantu meringankan beban mereka memerlukan khususnya dari kumpulan B40 dan M40 yang memerlukan rawatan bermula tahun 2020.

Menurut Nursyuria, kos rawatan termasuk pengangkutan ibunya melebihi RM3,000 setiap bulan.

Katanya, sebelum ini, mereka adik-beradik ada memohon bantuan untuk membiayai kos rawatan ibu mereka, tetapi kali ini berjaya.

“Saya amat bersyukur dan berterima kasih kepada kerajaan negeri kerana memberikan perhatian kepada kehidupan keluarga kami dan sedikit sebanyak membantu meringankan kesusahan dihadapi selama ini,” katanya.

Nursyuria berkata demikian ketika ditemui selepas menemani ibunya menerima bantuan BKPBP sebanyak RM2,600 sebulan yang disampaikan oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak, Dato’ Sri Fatimah Abdullah dalam majlis Penyerahan Endowment Fund (EFS), Insentif Ibu Bersalin, BKPBP, Geran Tahunan Khas, Badan Kenyalang Gold Card (KGC) di Dewan Tusan Kompleks Islam Sarawak di sini, semalam.

Turut hadir, Menteri Muda Kebajikan, Kesejahteraan Komuniti Wanita, Keluarga dan Pembangunan Kanak-Kanak, Rosey Yunus dan Menteri Muda Pelancongan,Kesenian dan Kebudayaan, Datuk Sebastian Ting.

Terdahulu, Dato’ Sri Fatimah dalam ucapannya berkata, Kerajaan Sarawak yang diterajui Ketua Menteri Datuk Patinggi Abang Johari Tun Openg sentiasa mengutamakan kebajikan dan keperluan rakyat di peringkat akar umbi.

Katanya, sehingga kini pelbagai bantuan yang ditawarkan menerusi kementerian termasuk pemberian Endowment Fund (EFS), Insentif Ibu Bersalin, BKPBP, Geran Tahunan Khas, Badan Kenyalang Gold Card (KGC).

“Anda boleh lihat sendiri sama ada negeri lain ada menyediakan bantuan kesejahteraan sosial seumpama ini, kita berada di hadapan, walaupun populasi kita kecil tapi Kerajaan Sarawak mengutamakan rakyat dan juga menjaga kebajikan dan kesejahteraan rakyat,” katanya.

See author's posts


Kayu rekayasa berpotensi dikembangkan

KUCHING: Para pemain industri disaran untuk memainkan peranan mereka dalam menerajui penerokaan potensi pengembangan produk berasaskan kayu di negeri ini.

Menteri Muda Pembangunan Bandar, Pentadbiran Tanah dan Alam Sekitar, Datu Len Talif Salleh berkata, kepentingan ini seiringan dengan sasaran Kerajaan Negeri bagi meraih RM8 bilion daripada nilai eksport kayu serta produk berasaskan kayu.

“Kayu buatan atau rekayasa (engineered timber) adalah salah satu produk berpotensi untuk dikembangkan lebih jauh dengan permintaan di pasaran dunia yang bernilai USD41.27 bilion pada tahun 2022.

“Kita harus turut serta dalam peredaran pasaran ini kerana kita mempunyai potensi mengembangkan dan meneroka produk ini terutama menggunakan kayu dari hutan yang ditanam,” katanya.

Beliau berkata demikian ketika berucap dalam Majlis Perasmian Seminar Produk Berasaskan Kayu Direkayasa (Seminar on Engineered Timber Products) 2020 di sebuah hotel terkemuka di sini, semalam.

Menurutnya, Sarawak perlu mengadakan jalinan kerjasama dengan institusi tinggi serta agensi penyelidikan dan pelaku industri lain sekiranya ingin mengembangkan potensi industri kayu ini.

“Kerjasama dengan UiTM (Universiti Teknologi Mara), STIDC (Sarawak Timber Industry Development Corporation) dan Woodsfield Glulam Sdn Bhd iaitu sebuah syarikat yang berpusat di Johor, semestinya dapat meningkatkan kemampuan kita dari segi pengetahuan dan teknologi berkaitan industri ini.

“Kerjasama yang dijalinkan ini dapat menghalakan tumpuan kita pada penelitian dan pengembangan untuk menghasilkan kayu rekayasa menggunakan spesies Akasia dari hutan negeri ini, dan seterusnya mengeksport produk tersebut hingga ke luar negara,” tambahnya lagi.

Mengulas mengenai penganjuran seminar ini, Len Talif menyifatkan ini adalah pendekatan yang proaktif diambil oleh STIDC dalam memastikan industri kayu negeri terus berkembang.

“Kadar eksport kita pada tahun ini telah menurun 20 peratus berbanding tahun lalu, dan oleh kerana itu kita telah mengambil inisiatif seperti ini bagi memastikan industri ini terus berkembang.

“Menerusi inisiatif ini, kita berharap industri kita ini terus bersedia untuk memenuhi keperluan produk kayu di luar negara pada tahun yang akan datang,” ujarnya lagi.

Jelas Len Talif lagi, STIDC memberikan tumpuan yang lebih mendalam terhadap perkembangan industri kayu ini agar ia tetap relevan dan kuat.

“Kami menyedari bahawa masalah yang mempengaruhi industri berasaskan kayu ini adalah berkaitan dengan persepsi mengenai pengurangan bahan mentah.

“Isu ini merupakan satu cabaran yang menuntut perhatian serius kami dalam menentukan masa depan industri berasaskan kayu ini dalam tempoh 20 hingga 30 tahun ke hadapan,” katanya.

Oleh AKMAL ADIB YUSUP

See author's posts


JAKU IBAN:Sada Bebuah

AWANG Rawing seiku Bujang Berani Iban diberi basa penuh enggau adat soldadu ketegal pemerani iyangelaban munsuh maya perang konfrantasyen ngelaban soldadu Indonesia.

Tusun Ke-28

JAKU IBAN: Sada Bebuah dalam Tusun Ke-29 tu, alai penulis mantaika serebana ati diri pasal pengujung umur siku anak indu iya ke betu dikesayauka iya, sida sebilik enggau semua kaban belayan, bakih pangan iya ti ke ulu enggau ke ili. Sada bebuah ti bepejulukka “Pengujung Umur”  diturai penulis lebuh anak iya udah genap 100 hari netas kaul diri enggau dunya injau tu, ke alai iya ada, besai, numbuhka ruang-bilik enggau ninggal laban kena kangauka Petara ke Pemadu Bekuasa enggau Iya pulai ke menua baru, iya nya siti menua ke penuh laban pengudus, ke alai perayat Iya nadai nemu sakit lengit, aus lapar, merinsa mensena, tusah tasah, kachau bilau, tang semina malar ngasaika pendiau enggau pengidup ke senang lantang sepemanjai jeman.

PENGUJUNG UMUR

Pengujung umur datai ngeresau

Enda usah dipesan, enda ibuh dikangau;

Ngiga dengah baka ke ngayau,

Sambar iya terus orang ke dikesayau.

Indah enda baka injin pengetau

Reda keresau, dipampat magang.

Badu betampil, badu beringgap,

Enggau perua tu ke diinjau sekejap;

Badu dipelemati, badu dikeingat,

Putus mih kaul, putus mih sempekat,

Sempama ubung, lenyau jerumat,

Sempama pisang beserara enggau sikat,

Semina ke cherita, semuti ke hikayat,

Ambi ke pengingat, pelasar kenang.

Anchur ati merening sarang,

Besampak pirak, logam bejerantang,

Kurung cheremin, belapik linen, setera beselang,

Mua sesela, tubuh dah rumbang,

Tak baka ke tinduk, nugauka siang,

Taja ke tinggal, umbang ke puang.

Berasal ari debu, pulai ke tanah,

Ke menua baru, ayu iya bepindah,

Kami ke tinggal, sedanah tusah,

Iya ke ngejang, nama dih penusah,

Diiring kenang, sampi enggau sembah,

Ditambah enggau surah, leka sembiang.

Iman, pengarap tumbuh nyeratan,

Baka penerang Bintang Selatan;

Taja tubuh bebejur di pendam,

Ayu  ‘dah angkat, ninggalka Sebayan.

Semengat enggau Roh ‘dah entudi Tuhan,

Enda bekian, ninggalka pemetang.

Senuan enggau kubur pengetu di dunya,

Di perut tanah, galai sementara,

Ingga dia, dikemataka Petara,

Diangkatka Jesus Keristus pulai ke Serega,

Lebuh iya datai kali kedua.

Becharaka dusa, nimbang pengerunggang.

Kami ila betemu baru,

Enggau asi tu, ke dulu tinduk tumu,

Di perua dunya baru,

Mengeri baik, udu chiru,

Nadai dusa, kudus selalu.

Din, kami nadai pengeleju,

Nadai penusah, nadai penyinu,

Berami begagai, begulai besulu

Gayu ratu baka batu galang melintang

AGE’S END

Age’s End forces its way up

Without order, without warning;

Searching for victims as if warred,

Sweeping through the sorrowful.

So much like a reaping machine

Hews gifted branches, cuts them whole.

Stop the ritual, leave off touching down,

In this fast, borrowed world;

Forget it, cast it from memory,

Break, yes, break that tie, that pact,

As a thread loses its needle,

A fruit sheds its peel,

What’s left is just history, a tale

Told by memory.

Looking at the coffin with a dissolving heart,

Gilded in silver, studded with metal,

Encased in a glass chamber,

Slipped under slanted silk — a woven shroud

With a blooming face and lifeless torso

As if sleeping, by day

What remains is an empty shell.

Beginning from dirt, returning to soil,

the soul migrates to a new kingdom.

We who remain, remain troubled.

But she departs forever, bothered no more,

Lead by remembered hands in praise,

Guided by a heavied heart in honor,

Endowed with words of Scripture and seeds of prayer.

Faith and belief rise brilliantly

In the shadow of all Southern Stars,

And while the body lies eternal, in rest at the grave,

The spirit has risen, leaving the Underworld.

The soul with the Holy Spirit follows God,

Willing enough to leave its darknesses.

The grave, like the tomb, is a resting place on earth,

Inside its womb lies the in-between —

Loitering there in the presence of God,

A priceless jewel to be lifted by Jesus Christ to Heaven

During his Second Coming,

Judging sins, purging injustices.

We will meet again

You who are loved, you who has been called for an early sleep

In a new kingdom, a new life

A peaceful country, a serene tranquility,

Living with no sin, always holy.

Up there, we’ll never grow bored,

There will be no hardship, no suffering,

Celebrating merrily, peacefully

Long-lived, as ageless as an unmoving rock.

Dikena nangkir sada bebuah ti dikumbai “Pengujung Umur” tu tadi, diatu pemacha mayuh deka dinahka segenteran ti enda panjai sada bebuah ti bepejuluk “Enti Anak…”.  Siku ahli filosafah ke benama John Locke nyemaka minda siku-siku anakmit ke baru ada ke dunya tu ngagai tabula rasa. Reti rambaijaku tabula rasa  nya sesingkap batu alus ti alai orang kelia nulis. Ku John Locke, teori tabula rasa tu ngumbai minda siku-siku anak mit ke baru ada endang agi kusung, tang lebuh iya mansang besai-sebesai dia minda iya lalu belubah-lubah diisi penemu ti datai ari utai ti bekelingi enggau iya, baka ari tunjuk-ajar (upbringing) apai-indai iya enggau tujah pengidup (experiences) ti diasaika iya. Dalam sada bebuah “Enti Anak…” alai kitai deka macha sereta belematika baka ni penyadi enggau pemansang minda siku-siku anak mit ke nerima tunjuk-ajar ari apai-indai iya.

ENTI ANAK

Pemansang anak nitihka kambuh,

Penyadi nembiak nitihka sepuh;

Pemansang anak nunda sidan,

Penempa nembiak nitihka chuan.

Enti anak duduk dalam kutuk, iya belajar berunding bingkuk, nyadi crook.

Enti anak bediri dalam dengki, iya belajar keru ati nyadi pemuli.

Enti anak engketut dalam penakut, iya belajar reput, buyan ngeleput.

Enti anak selalu dikemeli, iya belajar enda bebasaka rega diri.

Enti anak diau dalam kepapas, iya belajar beperangai ganas, nyadi pengerapas.

Enti anak selalu diberi malu, iya beperangai sereba enda nemu, ulah jelekah selebubu-iru, selalu ditinggang tunggu.

Enti anak diau dalam penyayau, iya belajar enda ngaga pengachau.

Enti anak duduk rebangkang dalam peransang, iya belajar ngulihka pengelantang, ngiga pemenang.

Enti anak diau dalam penan ati, iya belajar nyadi mensia mereti, gerinti berani.

Enti anak diau dalam puji, iya belajar nemu malas budi, ngingatka danji.

Enti anak diau beterekun dalam pengangkun, iya belajar nyadi pengimpun/pengibun.

Enti anak nyandar dalam pemendar, iya belajar ngulihka pemintar, nangga ikhtiar, ngiga akal.

Enti anak diseridi diau bekunsi, iya belajar idup beberi, enda nengali.

Enti iya diau dalam pengerurus, iya belajar beperangai alus, nemu betebus.

Enti iya diau enda disiping, iya belajar idup betawing, nyeliahka pemingking.

Enti iya diau betempat dalam penelap, iya belajar bejimat cheremat, betungkatka adat, belalauka sempekat.

Enti iya diau dalam pengelikun, iya belajar nemu angkun, bisi pengimun.

Enti iya diajar besulu bepangan, iya belajar ngingatka terunan, siru enggau kaban belayan.

Anak sempama tabula rata,

Tau dichat, ulih diwarna

Tau disunting, ulih dikeliko.

Anak sempama seseta kain setera putih,

Tabak warna sepeneka milih,

Tau dichura, ulih dijalih.

BETAMPUNG

Oleh JANANG ENSIRING

See author's posts


Formasi Klopp berkesan

KAPTEN Liverpool, Jordan Henderson memuji impak transformasi pengurus Jurgen Klopp kepada kelab itu untuk menamatkan penantian 30 tahun merebut gelaran Liga Perdana Inggeris musim ini.

Klopp tiba di Anfield pada 2015 dengan The Reds bergelut hanya untuk layak ke Liga Juara-Juara UEFA secara berkala melalui kedudukan empat teratas.

Pemain Jerman itu mengemudi Liverpool menjulang Piala Eropah keenam musim lalu dan kini telah menamatkan penantian yang lebih lama untuk menjadi juara England.

“Saya rasa sejak hari pertama ketika masuk dia mengubah segalanya. Kami mengikutinya dan mempercayainya. Ini adalah perjalanan yang luar biasa. Saya berharap ada lebih banyak lagi dan kami terus dahaga menginginkan lebih banyak dan mengikutinya.

“Perkara terbesar tidak kira apa yang kita semua mengikutinya, percayalah dengannya dan membawa kami ke tahap ini. Ini tidak mungkin dilakukan tanpa dia,” tegasnya.

Pertabalan Liverpool sebagai juara datang tanpa menendang bola apabila Manchester City tewas 2-1 di Chelsea sekali gus bermakna anak didik Klopp memiliki kelebihan 23 mata yang tidak dapat dikejar dengan baki tujuh perlawanan lagi musim ini.

Penantian memenangi gelaran ditangguhkan selama tiga bulan oleh wabak Covid-19 yang menghentikan Liga Perdana selama 100 hari.

“Sungguh mengagumkan apabila akhirnya berjaya mengatasi garisan penamat untuk peminat, kelab, dan seluruh bandar. Saya agak terharu sekarang, ini adalah perasaan yang luar biasa, “ tambah Henderson.

Pemain dan kakitangan Liverpool menyaksikan kekalahan City bersama di sebuah hotel.

“Ketika kami memenangi Liga Juara-Juara, kami berada di lapangan. Ini adalah pengalaman yang berbeza ketika menonton perlawanan. Kemudian wisel terakhir dan bersama dengan semua orang adalah luar biasa. Ini adalah saat lain dalam hidup kita yang tidak akan kita lupakan, “ katanya lagi.- AFP

See author's posts


Bonus kakitangan awam dikecualikan cukai – PM

KUCHING: Pemberian bonus kepada penjawat awam akan dikecualikan daripada cukai, kata Datuk Seri Anwar Ibrahim.

Perdana Menteri berkata, ini susulan pertimbangan bahawa jumlah insentif khas yang diberikan itu adalah tidak tinggi.

“Premier Sarawak, Datuk Patinggi Tan Sri Abang Johari Tun Openg telah mengusulkan isu ini dan saya fikir ia munasabah. Bonus itu tidak tinggi.

“Oleh itu, bonus akan dikecualikan daripada cukai. Ini akan terpakai untuk semua penjawat awam di negara ini,” katanya dalam sidang media  selepas mempengerusikan mesyuarat Pelaksanaan Tindakan Perjanjian Malaysia 1963 (MA63) di Kompleks Dewan Undangan Negeri (DUN) Petra Jaya di sini, hari ini.

Turut hadir dalam sidang media itu ialah Premier Sarawak, Datuk Patinggi Tan Sri Abang Johari Tun Openg, Ketua Menteri Sabah Datuk Seri Hajiji Mohd Noor, Timbalan Perdana Menteri, Dato Sri Fadillah Yusof dan Menteri Di Jabatan Perdana Menteri (Hal Ehwal Sabah, Sarawak dan Tugas-Tugas Khas) Datuk Armizan Mohd Ali.

Mesyuarat itu turut disertai Timbalan-Timbalan Premier Sarawak, Datuk Amar Douglas Uggah Embas, Datuk Amar Awang Tengah Ali Hasan dan Dato Sri Profesor Dr Sim Kui Hian, Menteri-Menteri dari Kerajaan Persekutuan dan Kerajaan Sarawak, Ketua Setiausaha Negara, Tan Sri Mohd Zuki Ali, Setiausaha Kerajaan Sarawak, Datuk Amar Mohamad Abu Bakar Marzuki dan dif-dif kehormat yang lain.

Oleh NUR AIN OTSMAN

See author's posts


Lewat tutup sempadan, keterangan PM Itali diambil

ROM: Pendakwa raya Itali mengambil kenyataan daripada Perdana Menteri Itali, Giuseppe Conte susulan keputusan lewat mengenakan perintah berkurung ke atas dua bandar di wilayah Lombardy.Kelewatan berkenaan didakwa mengakibatkan wilayah Lombardy menjadi pusat penularan Covid-19 di Itali.Menurut pakar kesihatan, kelewatan itu mengakibatkan Covid-19 merebak ke wilayah Bergamo dan meningkatkan kadar kematian sebanyak lebih 500 peratus.Polis turut mengambil keterangan daripada Menteri Kesihatan dan Menteri Dalam Negeri.

Menurut laporan, tiada siapa disiasat dan bentuk liabiliti yang boleh dikenakan ke atas penjawat awam jika keputusan atau tiada keputusan dibuat.Ketika ini pendakwa raya masih meneliti siapakah yang bertanggungjawab untuk wujudkan zon merah akibat Covid-19 di kawasan tersebut, sama ada kerajaan pusat atau wilayah.-AFP

See author's posts


Rakyat harus bangga jadi anak Sarawak

KUCHING: Hari Sarawak mengingatkan beliau kepada Almarhum Tok Nan, kata Ahli Dewan Undangan Negeri (ADUN) Tanjong Datu, Datuk Amar Jamilah Anu yang juga isteri mantan Ketua Menteri Pehin Sri Adenan Satem.

Sambutan yang diperkenalkan oleh Allahyarham suami beliau pada 2016 lalu ketika hayatnya kini terus diraikan oleh seluruh rakyat Sarawak di bawah pimpinan Ketua Menteri, Datuk Patinggi Abang Johari Tun Openg.

“Kita sebagai rakyat Sarawak harus berbangga menjadi anak Sarawak,” katanya ketika dihubungi pemberita semalam.

Jamilah mengakui tiada satu pun negeri di Malaysia seistimewa Sarawak kerana memiliki hari perayaan tersendiri.

“Sarawak unik dengan pelbagai etnik dan kepelbagaian ini merupakan kekuatan rakyat Sarawak hingga menjadi sebutan dan contoh oleh masyarakat luar,” ujarnya.

Jamilah berharap perpaduan rakyat Sarawak yang sering menjadi sebutan dan menjadi kebanggaan anak Sarawak selama ini akan terus terpelihara untuk dihayati oleh generasi akan datang.

Pada masa yang sama Jamilah berharap hak Sarawak akan berjaya dikembalikan dan terpelihara daripada anasir luar.

“Biarpun tahun ini, tiada sambutan secara besar-besaran diadakan, namun marilah kita bersama-sama membantu kerajaan untuk memutuskan rangkaian Covid-19 ini,” tegasnya.

Jamilah mengingati rakyat Sarawak perlu bersatu hati dan bekerjasama serta tidak leka terhadap keadaan semasa agar usaha kerajaan untuk menghapuskan pandemik Covid-19 yang tiba untuk gelombang ke-2 kali ini berjaya dilenyapkan seperti usaha sebelum ini.

“Kita Jaga Kita, Stay Safe, Stay At Home…Ingat! Patuhi SOP PKPP. Teruskan memakai mask, dan cuci tangan anda sekerap mungkin,

“Kita belum menang! KITA SAYANG SARAWAK Oooooohaaa!,” ujar Jamilah sambil mengucapkan Selamat Hari Sarawak kepada seluruh rakyat Sarawak, semalam.

Mantan Ketua Menteri Pehin Sri Adenan Satem yang meninggal dunia pada 11 Januari 2017, dua minggu sebelum menyambut hari lahirnya ke-73 mengumumkan tarikh 22 Julai dipilih sempena kemerdekaan Sarawak daripada penjajahan British.

Semasa pengumuman itu, Adenan mengakui Hari Sarawak bertujuan untuk mengingati jasa dan pengorbanan pemimpin dan pejuang kemerdekaan Sarawak.

Oleh Diyana Samsuddin

See author's posts


Ribuan diselamatkan dalam kebakaran hutan

MARTIGUES: Hampir 3,000 penduduk diselamatkan pada malam kelmarin dengan sebahagiannya dibawa keluar menggunakan bot selepas berlaku kebakaran hutan seluas 1,000 hektar berhampiran Marseille di selatan Perancis.

Kebanyakan penduduk berada di kediaman masing-masing, manakala ada di antara mereka yang diselamatkan di tapak perkhemahan berdekatan.

Kira-kira 1,800 anggota bomba dikerah dan terpaksa mengharungi angin kencang yang menyukarkan operasi memadamkan kebakaran.

Menurut pihak berkuasa, 14 anggota bomba mengalami kecederaan ringan. Bagaimanapun, tidak ada kecederaan yang dilaporkan membabitkan orang awam.

Pihak bomba turut memaklumkan, kebakaran bermula dari kediaman dan lapan tapak perkhemahan dekat Martiques.

Ahli bomba, Jean-Eric Lepine, berkata api marak dengan sangat luar biasa dan kelajuannya umpama puting beliung.

“Setiap tiga minit, berlaku letupan gas kerana ada beberapa botol gas yang dipasang di rumah banglo yang terbabit dalam kebakaran.

“Mujurlah kebakaran itu tidak menyebabkan kematian dan kami dapat menyelamatkan lebih daripada 15 kediaman,” katanya.

Menurut salah seorang anggota bomba yang bertugas, kebakaran itu dapat dikawal semalam, selepas keadaan angin mula terkawal. – AFP

See author's posts


Gasly julang Grand Prix Itali

PIERRE Gasly berjaya meraih kemenangan Formula Satu pertamanya semalam apabila memenangi Grand Prix Itali untuk pasukan Alpha Tauri di Monza, semalam.

Pemenang perlumbaan pertama dari Perancis dalam tempoh 24 tahun itu merebut peluangnya sekali gus menentang tekanan lewat Carlos Sainz dari McLaren bagi menuntut kemenangan kedua pasukannya dengan Lance Stroll yang sekadar menduduki tempat ketiga bagi Racing Point.

Ini adalah kemenangan kedua pasukan Alpha Tauri di Itali, yang pertama ketika beraksi sebagai Toro Rosso oleh Sebastian Vettel dan kemenangan F1 pertamanya dalam perlumbaan yang dilanda hujan pada 2008.

Pemilik petak pertama, Lewis Hamilton dalam perjalanan untuk mencatat kemenangan selesa sebelum penalti berhenti 10 saat dikenakan kerana melakukan pit stop ketika lorong pit ditutup yang menyebabkan juara dunia Mercedes itu berada di tempat terakhir.

Juara enam kali itu akhirnya menamatkan perlumbaan di tempat ketujuh.Gasly, merupakan pemandu dari Perancis pertama yang memenangi Grand Prix sejak Olivier Panis melakukannya di Grand Prix Monaco 1996.

Sainz yang bakal berpindah ke Ferrari berkata dia “kecewa di tengah jalan” dengan penamat podium pertamanya.

Lando Norris menduduki tempat keempat dalam McLaren kedua di hadapan Valtteri Bottas dari Mercedes dan Daniel Ricciardo dari Renault.

Walaupun dikenakan penalti, Hamilton masih berjaya melebarkan catatan rekodnya kepada 41 dalam kutipan mata berturut-turut.

Dia kini mempunyai kelebihan 47 mata ke atas Bottas dalam perlumbaan mengejar kejuaraan keseluruhan.

Ferrari mengharungi satu lagi hujung minggu yang menghampakan dengan pemenang tahun lalu daripada petak pertama Charles Leclerc yang terselamat daripada kemalangan berkelajuan tinggi menyebabkan gangguan bendera merah selama 25 minit.

Juara empat kali Vettel yang akan meninggalkan Ferrari akhir musim ini, mengundurkan diri setelah mengalami kerosakan brek sementara Max Verstappen dari Red Bull juga bersara dengan masalah enjin. – AFP

See author's posts


Jangan datang ke Amerika Syarikat

WASHINGTON: Presiden Amerika Syarikat (AS), Joe Biden menggesa para pendatang untuk tidak datang ke AS kerana kritikan meningkat berikutan lonjakan orang yang tiba di perbatasan selatan dengan Mexico termasuk ribuan kanak-kanak yang tiada penjaga pada Selasa lalu.

“Ya, saya boleh mengatakan dengan jelas jangan datang … Jangan tinggalkan bandar atau komuniti anda,” katanya dalam wawancara dengan ABC News berhubung tindakan AS menangani para pendatang.

Bercakap beberapa jam setelah Ketua Keamanan AS mempertahankan dasar imigrasi pentadbiran, Biden juga menolak tuntutan bahawa pembongkaran sikap keras mantan Presiden Donald Trump telah mendorong lonjakan itu, menunjukkan bahawa terdapat lonjakan serupa pada 2019 dan 2020.

“Idea ada mengatakan bahawa saya mempelawa untuk ‘datang’ ke Amerika Syarikat.

“Pada hari lain pula, saya dengar bahawa mereka datang kerana saya seorang lelaki yang baik … Inilah kesepakatan,” katanya.

Pada 20 Januari, hari pertamanya di pejabat, Biden membatalkan beberapa polisi imigresen Donald Trump, termasuk menghentikan pembinaan tembok sempadan baharu dan mencadangkan undang-undang untuk mewujudkan jalan kewarganegaraan bagi hampir 11 juta orang yang tinggal secara haram di AS.

Pengkritik Republikan mengatakan bahawa kebijakan Biden menyebabkan peningkatan mendadak pendatang yang ingin masuk ke AS secara haram.Presiden itu bercakap sehari selepas anggota kongres Republikan, Kevin McCarthy mengunjungi sempadan di Texas dengan rakan-rakan penggubal Republik dan menuduh Biden mencipta ‘krisis.’ -AFP

See author's posts


Ahmad Johnie bantu mangsa kebakaran

AKUN GIMAN

DARO: Ahli Parlimen Igan, Ahmad Johnie Zawawi tampil menghulurkan sumbangan
kepada mangsa kebakaran sebuah rumah kediaman di Kampung Tengah, di sini
semalam.

Ahmad Johnie menyampaikan sendiri sumbangan berupa sejumlah wang tunai dan
barangan makanan itu kepada keluarga kebakaran terbabit.

“Saya berharap sumbangan ini dapat membantu meringankan bebanan mangsa yang
terjejas,” jelasnya.

Dalam kejadian sekitar jam 4.21 petang semalam (Jumaat), sebuah rumah kayu
dua tingkat di Kampung Tengah Daro menyebabkan kesemua penghuninya tinggal
sehelai sepinggang.

Menurut PGO Jabatan Bomba Sarawak, sepasukan tujuh anggota dari Balai Bomba
dan Penyelamat (BBP) Daro diketuai PBK II Mohd Mafri bersama sebuah jentera
bergegas ke lokasi selepas menerima panggilan pada jam 4.21 petang.

Rumah terbabit dihuni oleh tiga ahli keluarga berusia 25 tahun (lelaki),
seorang perempuan (50 tahun) dan seorang lelaki (65 tahun).

Bagaimanapun, kebakaran tersebut tidak menyebabkan kecederaan dan
kemalangan jiwa.

Selain itu, keluarga mangsa menerima sumbangan daripada ADUN Daro, Safiee
Ahmad dan Pejabat Daerah Daro.

Manakala, Jabatan Kebajikan Daro dan Tabung Baitumal Sarawak (TBS) juga
akan berusaha membantu apa yang perlu bagi meringankan beban mangsa terlibat.

See author's posts


Bebaskan banduan bantu perangi Rusia

UKRAINE membenarkan banduan dengan pengalaman bertempur dibebaskan dari penjara untuk menentang kemaraan Rusia.• Foto AFP

KIEV: Presiden Volodymyr Zelensky memaklumkan mana-mana banduan Ukraine yang mempunyai pengalaman bertempur mempunyai peluang untuk dibebaskan dari penjara.

Malah, kata pemimpin itu, mereka akan dibenarkan berkhidmat kepada masyarakat dan negara dengan bertempur di barisan hadapan menentang tentera Rusia.

Lapor AFP, Zelensky dalam video ucapan berkata, golongan banduan kini dapat ‘menebus kesalahan mereka di medan perang’.

“Di bawah undang-undang tentera, banduan Ukraine yang mempunyai pengalaman bertempur  akan dibebaskan dari penjara dan berpeluang menebus kesalahan mereka di kawasan konflik.

“Kami sedar keputusan itu tidak mudah dari segi aspek moral. Namun, jika dilihat sudut pertahanan pula, ia amat berguna.

“Pertahanan negara kini menjadi keutamaan yang paling penting bagi kami,” katanya.

Sementara itu, Zelensky menggesa Kesatuan Eropah (EU) menjadikan Ukraine sebagai negara anggota blok itu dengan segera, dalam menghadapi serangan Rusia.

“Kami memohon EU memberikan keahlian segera kepada Ukraine menerusi prosedur khas baharu.

“Matlamat kami adalah untuk bersama dengan Eropah dan yang paling penting berada pada kedudukan sama. Sudah pastinya ia menjadi lebih adil,” katanya.

Pemimpin berusia 44 tahun itu mengeluarkan rakaman video itu ketika pegawai Ukraine dan Rusia mengadakan rundingan bersemuka pertama sejak Presiden Rusia, Vladimir Putin mengarahkan tenteranya menyerang negara itu pada Khamis lalu.

Selain itu, Zelensky berkata, seramai 16 kanak-kanak maut dan 45 lagi cedera dalam tempoh empat hari pertama sejak serangan Moscow.-AFP

See author's posts


SKMM sekat 1.8 bilion nombor ‘scam’ antara 2017 hingga 2022

KUALA LUMPUR: Suruhanjaya Komunikasi dan Multimedia Malaysia (SKMM) berjaya menyekat 1.8 bilion nombor telefon yang digunakan oleh “scammer” dari 2017 hingga 2022, kata Menteri Komunikasi dan Digital Fahmi Fadzil.

Beliau berkata, perkara itu diketahui hasil pertemuannya dengan pihak Pusat Pencegahan Jenayah Kewangan Nasional (NFCC) bersama SKMM dan beberapa pihak lain.

Sejak 2018 pula, katanya, sebanyak 300 juta nombor telefon “scammer” menerusi khidmat pesanan ringkas (SMS) berjaya dikekang namun kes penipuan masih berlaku.

“Peringatan saya kepada rakyat Malaysia, tolong berhati-hati dalam suasana perayaan ini (kerana) sudah pasti akan ada yang menangguk di air keruh untuk mengambil kesempatan,” katanya kepada pemberita selepas menghadiri Majlis Rumah Terbuka Tahun Baharu Cina MCA di sini hari ini.

Justeru, beliau menasihatkan masyarakat yang menjadi mangsa penipuan supaya menghubungi talian 997 yang merupakan Pusat Respons Scam Kebangsaan (NSRC) untuk membuat laporan supaya tindakan segera dapat diambil. – Bernama.

See author's posts


Redah hujan demi rezeki keluarga

AWANG KUSHAIRY JUNAIDI

KUALA LAWAS: “Walaupun hujan lebat, kami tetap keluar membintur dan mengutip hasil tangkapan ketam,” kata Fadzli Julihi, semasa ditemui keti ka sedang mengutip hasil tangkapannya berhampiran jeti Kampung Dato Ulu, di sini petang semalam.

Biarpun keadaan cuaca sedemikian, namun, mereka serta penangkap ketam yang lain, tetap mengutamakan keselamatan ketika turun mencari rezeki.

Jarak mereka membintur tidaklah jauh kerana dia bersama isterinya, Rafidah Saman, hanya memasang perangkap bintur di tebing sungai sahaja.

“Rezeki memang ada di mana-mana dan segalanya terpulang kepada usaha kita masing-masing,” katanya.

Menurut Fadzli, jenis ketam yang ditangkap ialah ketam nipah, yang dijual pada harga RM18 hingga RM20 sekilogram. Dalam sehari, mereka mampu membawa pulang tiga hingga empat kilogram.

Mereka perlu turun membintur untuk menambah pendapatan keluarga dan bersyukur kerana hasil tangkapan ketam nipah juga banyak.

Sejak Perintah Kawalan Pergerakan (PKP) dikuatkuasakan yang kini menu ju Tahap 3 (Selasa), mereka adalah antara yang dibenarkan untuk terus bekerja untuk keperluan rakyat, seperti juga nelayan, petani dan penternak.

Fadzli berkata, dalam tempoh PKP itu, rezeki yang diterimanya juga berganda kerana semakin banyak tempahan diterima daripada penduduk kampung dan orang luar.

Untuk pengetahuan, membintur adalah satu aktiviti menangkap ketam yang dijalankan di tebing-tebing sungai di daerah ini, terutamanya di Kuala Lawas. Ia mungkin jarang didengari, kerana di daerah lain, ia disebut mento atau bento dan mungkin ada lagi gelaran lain yang diberikan.

Apa yang penting, dalam usaha mencari rezeki, janganlah lupa untuk menjaga keselamatan dan ke- bersihan, terutama dalam usaha membendung penularan wabak Covid-19 yang melanda ketika ini.

See author's posts


Rumah pesara polis musnah dalam kebakaran di Balingian

BALINGIAN: Sebuah rumah kayu milik pesara polis di Kampung Lintang di sini musnah dalam satu kebakaran malam tadi.

Pesara terbabit yang juga bekas ketua kaum tiada di rumah ketika kejadian.

Sebaliknya, isteri beliau sempat menyelamatkan diri apabila berjaya keluar melalui pintu hadapan kerana kebakaran bermula di bahagian dapur, di ruang belakang rumah.

Ketua Polis Daerah Mukah, DSP Muhamad Rizal Alias berkata pihaknya menerima laporan pada jam 7.40 malam.

“Sejurus menerima laporan, seorang pegawai dan dua anggota dari Balai Polis Balingian pergi ke tempat kejadian dan mendapati rumah tersebut telah terbakar,” katanya.

Pihak Bomba dan Penyelamat Mukah bersama Bomba Sukarelawan Balingian dan dibantu oleh Angkatan Pertahanan Awam Malaysia (APAM) berjaya memadam kebakaran sepenuhnya pada kira-kira jam 9.30 malam tadi.

Beliau berkata tiada kemalangan jiwa dilaporkan, hanya melibatkan kemusnahan rumah, dan harta benda lain yang masih belum dipastikan.

“Mangsa kebakaran dinasihati datang ke Balai Polis Balingian untuk membuat laporan rasmi. Buat sementara ini, mangsa menginap di rumah anak saudara di kampung yang sama.

“Punca kebakaran belum dapat dikenal pasti dan akan disiasat oleh pihak Operasi Balai Bomba dan Penyelamat Mukah,” katanya.

Oleh Henry b Siyu

See author's posts


Kemenangan GRS tepati jangkaan

KUCHING: Kemenangan Gabungan Rakyat Sabah (GRS) sebanyak 38 kerusi pada Pilihan Raya Negeri (PRN) Sabah adalah sebuah majoriti yang meyakinkan.

Timbalan Ketua Parti Pesaka Bumiputera Bersatu (PBB) Cawangan Dewan Undangan Negeri (DUN) Satok Datuk Ibrahim Baki berkata, keputusan ini adalah seperti yang dijangkakan meskipun terpaksa berhadapan saingan yang sengit.

“Bagi membentuk sebuah Kerajaan yang betul-betul stabil, saya rasa mereka memerlukan tujuh lagi kerusi.

“Walaubagaimanapun, mereka sudahpun berjaya memenangi PRN Sabah dan bakal membentuk Kerajaan dalam masa terdekat,” jelasnya.

Beliau berkata demikian ketika diminta mengulas selepas menyampaikan kuih bulan sempena Pesta Kuih Bulan di SJKC Chung Hua No. 4, di sini semalam.

Selain itu, Ibrahim turut menjelaskan bahawa Sarawak tidak mencampuri urusan berhubung penentuan bakal Ketua Menteri Sabah dan menyerahkan perkara tersebut sebulatnya kepada negeri itu sendiri.

“Kita (GPS) hanya menjaga negeri kita sendiri (Sarawak) dan tidak akan mencampuri apa yang berlaku di Sabah, malah kita juga tidak berkempen di sana,” tegasnya.

Di samping itu, beliau turut menegaskan bahawa GPS sememang menyokong PN dalam pembentukan Kerajaan Persekutuan dahulu, tetapi bukan salah satu daripada mereka (PN).

“GPS berdiri sendiri dan terpisah daripada PN, disebabkan itu Kerajan Persekutuan dikenali sebagai Kerajaan PN Plus GPS,” katanya lagi.

Sementara itu, beliau enggan mengulas lanjut mengenai Pilihan Raya Mengejut (Snap Election) akan dilakukan di peringkat Persekutuan susulan daripada pengumuman Presiden PKR Datuk Seri Anwar Ibrahim baru-baru ini.

“Kerajaan masih ada, sekiranya ada pihak yang mengatakan mereka ingin membentuk Kerajaan, mereka perlu menunjukkan ‘angka’ tersebut dan membiarkan Yang Dipertuan Agong akan membuat keputusan,” ujarnya lagi.

Terdahulu, GRS yang terdiri daripada Barisan Nasional (BN), PN dan Parti Bersatu Sabah (PBS) telah berjaya menewaskan Warisan Plus yang hanya memperoleh 32 kerusi.

Oleh Akmal Adib Yusup

See author's posts


Aliran masuk FDI dijangka pulih

KUALA LUMPUR: Pelaburan langsung asing (FDI) ke Malaysia dijangka pulih pada tahun depan sejajar dengan pemulihan ekonomi global dan permintaan yang meningkat disokong oleh pelbagai dasar, inisiatif dan pelan yang ditetapkan oleh kerajaan untuk menarik dana ke negara ini.

Ketua Pegawai Eksekutif Lembaga Pembangunan Pelaburan Malaysia (MIDA), Datuk Azman Mahmud berkata, Pelan Jana Semula Ekonomi Negara (PENJANA) menjadi antara banyak inisiatif yang akan menyokong proses pemulihan.

“Dengan ekonomi pulih dan pakej PENJANA (dilaksanakan), yang akan menjadi pemacu kepada ekonomi untuk kembali normal, jumlah pelaburan akan kembali kepada tahap yang ketara,” katanya kepada pemberita selepas menandatangani Memorandum Persefahaman (MoU) dengan Standard Chartered Malaysia di sini semalam.

Bagi tahun ini, katanya jumlah FDI tidak akan sama dengan 2019 berikutan pandemik Covid-19 yang telah menjejaskan bukan hanya Malaysia tetapi negara di seluruh dunia.

Pelaburan yang diluluskan dalam sektor pembuatan, perkhidmatan dan utama pada 2019 berjumlah RM207.9 bilion.

Menurut Persidangan PBB Mengenai Perdagangan dan Pembangunan (UNCTAD), aliran FDI global dijangka susut antara 30 dan 40 peratus pada 2020/21.

Pada akhir Mac, Tabung Kewangan Antarabangsa mengumumkan bahawa pelabur telah mengeluarkan US$83 bilion dari negara-negara membangun sejak awal krisis Covid-19, aliran keluar modal terbesar yang pernah dicatatkan.

Azman berkata agensi itu menjangka kerajaan akan mengumumkan lebih banyak dasar jangka panjang mengenai pelaburan dan ekonomi — seperti Rancangan Malaysia Ke-12 — yang akan menggariskan langkah ke hadapan untuk ekonomi negara.

“(Selepas ini) jumlah pelaburan akan kembali ke tahap yang ketara,” katanya.

Di bawah MoU itu, kedua-dua pihak akan bekerjasama untuk menarik pelaburan global yang disasarkan dalam beberapa sektor, termasuklah pelaburan berteknologi, bernilai dan berimpak tinggi seperti elektrik dan elektronik, jentera dan peralatan, aeroangkasa serta tenaga boleh baharu dan teknologi pengguna.

Mengenai perang perdagangan antara Amerika Syarikat (AS) dan China, Azman berkata banyak perniagaan akan melihat kepada alternatif untuk melindungi operasi mereka.

“Terdapat rasionalisasi dalam rangkaian rantaian bekalan.

“Saya tidak fikir syarikat multinasional akan menutup operasi mereka di China atau AS tetapi mereka akan mencari alternatif, dan Malaysia berada dalam kedudukan yang baik untuk mengalu-alukan pelabur ini jika negara berdaya saing untuk mereka menjalankan perniagaan di sini,” katanya.

Azman berkata walaupun terdapat persaingan dari negara jiran, Malaysia mempunyai kekuatannya yang tersendiri, seperti yang dapat dilihat daripada aliran masuk pelaburan yang berterusan dan pelabur sedia ada yang terus mengembangkan operasi mereka di Malaysia.

“Sebanyak 50 hingga 60 peratus daripada pelaburan kita merupakan pengembangan perniagaan atau kepelbagaian, menunjukkan persekitaran pelaburan dan perniagaan di Malaysia yang amat kondusif,” katanya. – Bernama

See author's posts


Sidang DUN: Perolehan input secara pukal tangani peningkatan kos

KUCHING: Perolehan input pertanian secara pukal oleh Pertubuhan Peladang Negeri Sarawak (PPNS) adalah salah satu langkah kerajaan untuk menangani kos input pertanian seperti baja, racun mahupun alatan pertanian yang saban hari semakin meningkat.Timbalan Menteri Industri Makanan, Komoditi dan Pembangunan Wilayah Martin Ben berkata, perkara ini bertujuan menawarkan harga yang kompetitif kepada ahli-ahli pertubuhan peladang kawasan.“Malah, kita turut memperkasakan perkhidmatan pengembangan pertanian.“Jabatan Pertanian dan Perkhidmatan Veterinar Sarawak turut menggiatkan penerapan Amalan Pertanian Baik dan Amalan Penternakan Baik di kalangan petani dan penternak,” katanya ketika menjawab pertanyaan yang diajukan oleh Kennedy Chukpai Ugon (GPS – Murum) pada Persidangan Dewan Undangan Negeri (DUN) Sarawak ke-19 di sini, hari ini.Jelasnya, amalan ini akan membantu petani dan penternak untuk mengelakkan pembaziran dan mengurangkan kos serta meningkatkan produktiviti dan pendapatan mereka.Sementara itu, menjawab bagi perkara status pembinaan Stesen Pertanian dan Pusat Pengumpulan di DUN Marum, beliau berkata pelaksanaan kini dalam pelbagai peringkat pelaksanaan.“Bagi Stesen Tegulang, sedang dalam pembinaan dan kini telah mencapai prestasi fizikal sebanyak 56 peratus.“Pembangunan Stesen Pertanian Sungai Asap pula adalah di peringkat penyediaan dokumen tender sementara Steen Pertanian Metalun adalah dalam peringkat penyediaan rekabentuk bangunan.“Setakat in Kerajaan belum mempunyai perancangan untuk membina Pusat Pengumpulan di kawasan DUN Murum,” katanya.Jelasnya, walau bagaimanapun, Kerajaan akan mempertimbangkan pembinaan Pusat Pengumpulan sekiranya ada keperluan yang jelas.

Oleh NICKELYSON LAKUN

See author's posts


Abang Jo lawat mangsa banjir

KUCHING: Ketua Menteri Datuk Patinggi Abang Johari Tun Openg mengadakan lawatan mangsa banjir di Pusat Pemindahan Sementara (PPS) Dewan Haji Kamaruddin Kampung Segedup, Batu Kawa, di sini semalam.

Menurut beliau, seramai 2,268 mangsa banjir yang terjejas ditempatkan di 30 PPS di sekitar kawasan daerah Kuching dan Bau.

“Setakat ini, Lundu masih dalam keadaan yang terkawal, manakala ada beberapa PPS sudah dibuka di sekitar Samarahan.

“Saya dimaklumkan oleh Jabatan Meteorologi, bahawa hujan lebat akan berterusan selama seminggu ini dan dalam pada itu kita berharap agar fenomena ‘King Tide’ akan reda dalam tempoh yang lebih awal.

“Oleh itu, saya menggesa rakyat agar tabah dan bersedia sekiranya diarahkan untuk berpindah, demi keselamatan mereka sendiri,” katanya.

Abang Johari turut menekankan bahawa keadaan banjir pada tahun ini lebih mencabar kerana seiring dengan pandemik Covid-19 yang masih bermaharajalela pada ketika ini.

Jelasnya, Jawatankuasa Pengurusan Bencana Negeri Sarawak (JPBNS) memantau ketat bagi memastikan prosedur operasi standard (SOP) sentiasa dipatuhi dan diamalkan di setiap PPS yang di seluruh negeri.

“Kita tidak mahu dalam keadaan banjir ini lebih memangkin kepada peningkatan Covid-19, oleh itu SOP mesti dijaga selalu.

“Jabatan Kesihatan Malaysia (JKM) yang turut berada di dalam JPBNS akan sentiasa memantau keadaan di setiap PPS bersama pihak residen masing-masing, dan mereka berpandukan SOP yang ditetapkan.

“Keputusan untuk mengasingkan mangsa adalah tertakluk kepada mereka (JKM), sekiranya terpaksa, kita akan pisahkan mereka,” jelasnya lagi.

Oleh AKMAL ADIB YUSUP

See author's posts


Terus angkunka rumah panjai

Tegal mayuh pengelebih meh kitai Iban terus diau betampung pendai. Nya meh kebuah nyentukka saritu, kitai bansa endang agi meruan angkunka rumah panjai.

Kitai endang nadai muai iya laban nya meh ke dikumbai batang pendiau kena ngempung kitai bansa kenyau ari kelia. Iya mega nyadi pengempung semua batang pengawa Iban.

Kelimpah ari tu, rumah panjai meh ke nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega.

Nyadi ketegal tu genap iku orang ke nguan siti rumah panjai nya mesti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban tiap iku mensia ba rumah nya enda tau enda bebasaka pangan diri.

“Pia mega baka sida anembiak endang dilalau awak ka bebasa ka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku Dato Musa Giri, 76, siku pemesai opis perintah ke lama udah pinchin ari pengawa.

Musa mantaika penemu nya lebuh ke berandau enggau penulis apin lama.

“Ka tambah nya, enti bisi buah baka engkeranji, sibau, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku Musa nampung jaku iya sereta madah kaul ti manah ba rumah panjai udah ngujungka pendiau likun sereta nadai bebelah bagi enggau pangan diri.

SERURAN BESAUP NGAGA PENGAWA

Kelimpah ti diau likun sereta begulai sejalai ba mayuh bengkah pengawa di rumah enggau di tanah, enti lebuh bisi penusah baka parai, sakit enggau penusah ti begunaka sukung enggau tulung orang bukai, ba rumah panjai bala diri serumah nya meh ti ulih alai minta bantu, ti tau meri tulung lebuh begunaka tubuh. Ambika banding, enti maya bisi orang sakit, bala diri serumah nya sigi sedia deka mantu nganjung orang nya ngagai sepital tauka klinik ngena entuka, ngena muto sepit tauka ngena perau. Sida sedia barang maya deka nyali perau lalu sama betulung ngayuh nganjung tudah ti sakit nya ke sepital tauka ke klinik berubat. Kemayatu, rumah panjai ti udah datai jalai, bala diri serumah endang semampai ke bisi entuka nadai kakang nganjung tudah ti begunaka tulung nya berubat ke sepital, ke klinik tauka ngagai orang ti nemu berubat. Lalu enti nyema agi begunaka jalai berubat lama baka belian, sida pan sigi nyanggup aja enti diasuh ngambi manang laban sida bisi perengka pengangkut baka entuka tauka mutosikal. Lalu bakanya mega enti dipinta bepadah ngagai kaban belayan ke jauh tang ulih datai entuka, sida pan sanggup mega bepadah. Tang enti nyema menua ti alai deka bepadah, betesau nya mina ulih endur datai bejalai kaki, bala diri serumah ke rumpas, ke regas endang sedia deka bejalai kaki madahka kaban belayan tegal diri serumah bisi sakit lalu mega deka madahka orang bukai awakka datai ngabas, engka nyawa tudah nyau udah datai ba pengujung iya.

ENDA KAKANG NYAUP PANGAN DIRI

Nyema bisi begawai sakit, bala diri serumah endang sama kiruh mantu orang empu pengawa lalu sama betulung nyendiaka semua rengka kena begawai nyengkaum meri bantu wang ringgit, bantu beras, tuai irup enggau barang pemakai ngagai orang ti empu pengawa nya. Ka tambah nya, bala diri serumah sama besaup nyendiaka rengka enggau semua utai kena ngintu gawai sakit nya. Ba pengawa berubat baka belian, tulung, saup enggau sukung ti sama mega endang tetap dikenataika diri serumah ngagai orang empu pengawa belian nya. Amat meh pengawa nya enggi orang sepintu bilik, tang orang empu ruai ari sepiak-sepiak endang sama nganchau tikai awakka mudah alai bala mayuh ti ngulu pengawa belian nya semalam-malam pengawa belian nya dipejalaika. Nya meh kebuah endang bisi utai pakai, bisi utai irup dipangkang bala mayuh awakka liat sereta tan ati lama ngulu pengawa nya. Kekadang bisi mega bala ti muka main bandat, main tui kena ngetanka bala mayuh ba dua tiga belah ruai alai orang belian nya.

Lalu bakanya mega enti maya bisi penusah parai, orang ke bepadah nya pan sama ngaga pengawa ke baka nya. Sida sedia bejalai bepadah ngagai rumah ke semak sereta nadai kakang ngena entuka, ngena perau kayuh tauka perau injin sepit kena bepadah rumah, bepadah kaban belayan orang empu penusah nya.

Lebuh nemu tudah nya ngapuska seput, bala diri serumah lalu berengkah sama kiruh meri bantu baka niri sapat, nyendiaka bangkai nya dibai ke ruai udah bekau diberi mandi sereta digari. Dulu menya sida lalu sama betulung beban ngaga entubung ngaga rarung. Tang diatu tebal agi entubung nya dibeli ari kedai China. Taja pia, genap rumah panjai endang bisi atur meri tulung belanja ngagai orang ti empu penusah, empu pengawa. Ukai mina ba pengawa rabat, tang ba atur gawai, atur melah pinang tauka pengerami bukai mega. Tu meh pengelebih rumah panjai.

Maya mutung – reti nya munuh jelu baka jani, chapi, kambin enggau manuk – kena ngintu pengawa rabat, bala diri serumah enggau orang ari rumah bukai ti datai ngesah endang ngereja pengawa sama besukung. Sida sama mantu nunu sereta netak dagin ungkup orang empu pengawa. Tang enti maya begawai tauka pengerami diintu sepemanjai rumah nya, dagin ti udah ditetak nya deka dibagi bela ungkup sepintu-sepintu bilik.

Hari mutung nya mega alai asi pulut tauka asi ja dilulun. Tang sebedau ngelulun, sida endang sama besaup ngambi buluh kena ngelulun. Reti nya ba semua pengawa endang sama betulung, sama besaup enggau pangan diri awakka lempung, awakka jampat. Tu mega kebuah kaul enggau pangan diri endang semampai disungkakka penguat enggau pengerapit iya.

Malam nyenggai tudah ti parai endang semampai mayuh orang datai, laban bala orang ari rumah panjai ti sama semakai enggau orang rumah bisi penusah nya endang bisi dipadah asuh datai sama begulu ba pengawa rabat nya. Senggai nya kena beserara enggau tudah ti parai laban pagi siti nya bangkai deka ditumbak. Nya alai orang ke begulu nya enda salah baka begawai tang taja sida rami, orang nadai betempik tauka betempap jari. Kebuah pia, laban nya pengawa rabat, pengawa ngintu penusah.Nyadi lebuh nganjung antu, semua bala nembiak rumah panjai ti baru angkat bujang enggau sida ke tuai agi endang sama nulung ngangkat sereta lalu ngesan entubung ngundan bangkai tudah ke parai nya. Enti jalai nganjung nya nengah jalai besai, sida mina ngangkatka bangkai nya ngagai kerita besai ti ulih ngundan entubung. Tang enti nadai nengah jalai kerita, sida deka ngesan entubung terus ngagai pendam nengah jalai lama, jalai nengah babas. Datai di pendam, sida mega sama betulung numbak lubang ungkupka endur sempar tudah ke parai nya. Dia meh alai tudah diengkah, dikelaie kena nanda pengelama udah idup, maya parai.

Ke bendar atur tu sigi ngayanka diri serumah rumah panjai endang sama besaup, sama betulung ngereja utai maya tusah enggau maya lantang mega.

BEDURUK ENGGAU DIRI SERUMAH

Pengidup rumah panjai ari kelia nyentukka diatu endang bepanggai ba atur sama besukung, sama besaup, sama betulung. Semua atur gawa, turun enggau bumai, endang sama bela besaup ngambika jampat tembu tauka teputar. Orang menya gagit bendar deka beduruk enggau pangan diri laban rindu gawa bebala mayuh, sereta mega kena neguhka tanggam kaul enggau diri serumah. Pengawa deka lempung agi enti dikereja bala mayuh. Utai berat nyadi lempung, utai tusah nyadi mudah. Umai besai nyadi mit laban mayuh bala beduruk nebas, nebang, nunu, nugal, mantun, ngetau, mela sereta berangkut padi. Tu siti ari pemanah, pengelebih beduruk ti agi dikemeranka orang rumah panjai diatu.

Nya kebuah orang rumah panjai balat ngemeranka pemanah kaul sereta basa enggau pangan diri. Ari tu sida udah selalu diberi petara ke nyaga sida pengelikun sereta mega pengelantang begulai enggau pangan diri.

RUMAH PANJAI SEMAMPAI DIKESAYAU

Nya alai dataika seharitu rumah panjai endang nyadi palan ke dikesayau semua kitai Iban, lebih agi iya ke endang agi angkunka pendiau begulu baka ba rumah panjai ke mai mayuh penguntung ngagai semua.

Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari nengeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba nengeri nadai banding enggau Gawai ba rumah panjai, laban intu rumah panjai numbas ngemeranka pangkat, renggat umur enggau pemisi, tang dikira sebaka magang. Semua anembiak redak endang nemu sida mesti bebasa sereta sama besukungka tuai rumah ke nyadi pun semua pengawa ba rumah.

TUAI RUMAH NANGAM ADAT RUMAH PANJAI

Nyadi tuai rumah endang dikarapka ulih megai, nyaga sereta nanggam adat ba rumah panjai. Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus. Nadai ulih baka ke bisi betiki pinang bisi betiki nibung.

Orang ke dichiri nyadi tuai rumah dulu menya endang orang ke nemu tusut sereta mega nemu pasal asal penatai enggau semua pengawa enggau atur bumai betupi. Kemayatu, rebak ke dudi agi tuai rumah ke nemu tusut udah nadai tentu agi. Taja pia, sida mayuh agi orang ke udah besekula, lalu bisi pemandai macha enggai nulis. Sekeda ari sida nya endang orang ke nemu pasal adat asal kitai Iban lalu mayuh mega tuai rumah diatu orang ke udah pinchin pengawa perintah tauka gawa kompeni nyengkaum siku dua ke bisi pemandai universiti, bisi ngembuan diploma, ngembuan degree.

Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nitih adat Iban. Ba senentang tu iya tau ngulihka atur penyampau ukum tauka tunggu ari bup ke bisi disediaka opis pelilih menua.

Tusun tunggu tu tau besandingka atur dalam bup nya awakka sebaka. Kebuah pia, ba ai siti-siti enda sebaka. Di menua Krian enggau Saribas jauh bida enggau menua ai Batang Rajang tauka di Kemena enggau Baram.

Taja bebida tusun atur tunggu, pekara bukai ba rumah panjai nya sama magang. Semua jalai pengidup besari-sari, atur bebagi bela, atur beduruk, besaup sereta begempung enggau pangan diri dalam pengelantang, napi pemedis enggau penusah endang nadai bida enggau pangan. Nya meh nyadi pengelebih, nyadi pemanah pendiau ba rumah panjai ti ngejungka iya meruan, semampai dikesayau, alai datai, alai diau, alai idup, alai parai.

Oleh TELESA EMPERAN

See author's posts


DUN: 10,634 kes diselesaikan setakat 24 November

KUCHING: Sebanyak 10,634 kes telah berjaya diselesaikan oleh Mahkamah Anak Negeri Sarawak sehingga 24 November 2022.

Menteri di Jabatan Premier, Datuk John Sikie Tayai berkata, ia bersamaan dengan 64.6 peratus daripada 16, 468 kes keseluruhan yang berdaftar.

“Di bawah struktur Mahkamah Anak Negeri semasa, fungsi dan operasi mahkamah hendaklah dilaksanakan oleh Residen dan Pegawai Daerah. Residen dan Pegawai Daerah, yang merupakan ‘Majistret ex-officio’ yang mengetuai kes mahkamah anak negeri,” katanya.

Beliau berkata demikian ketika menggulung perbahasan di sidang Dewan Undangan Negeri hari ini.

“Selain Residen dan Pegawai Daerah, fungsi Mahkamah Anak Negeri di peringkat masyarakat dilaksanakan oleh Ketua Kaum dan Ketua Masyarakat.

“Penghulu ialah Ketua Penghulu Mahkamah Penghulu di peringkat kampung manakala yang dilantik sebagai Penghulu, Pemanca atau Temenggong ialah Ketua Penghulu dan Ketua Mahkamah Tinggi,” ujarnya.

Pada masa ini, jumlah keseluruhan Majistret dan Pegawai Yang Dipertua yang berkhidmat di Mahkamah Anak Negeri Sarawak ialah 7,119 orang.

“Ia terdiri daripada seorang Hakim yang merupakan Presiden Mahkamah Rayuan Anak Negeri, 58 ‘Majistret Ex-Officio’ (terdiri daripada semua Residen dan Pegawai Daerah), tiga Residen dan 16 Majistret Kontrak Mahkamah Anak Negeri, dan Pegawai Yang Dipertua yang terdiri daripada 6,492 Penghulu, 456 Ketua Mahkamah Ketua dan 93 Ketua Mahkamah Atasan.

“Mahkamah Anak Negeri Sarawak sedang membuat tindakan proaktif dalam menyelesaikan kes tertunggak melalui Majistret Kontrak untuk membantu mahkamah.

“Tumpuan diberikan kepada penyelesaian kes melibatkan pertikaian tanah Hak Adat Bumiputera (NCR) dan pampasan tanah,” katanya.

Oleh NUR AIN OTSMAN

See author's posts


Tindakan lindungi beruang matahari dipuji

MIRI: Beberapa  individu sanggup  menawarkan  sejumlah  wang  untuk  membeli  seekor  beruang  matahari  yang  diselamatkan  oleh  seorang  lelaki  dari  Long Bedian, Baram di  sini.

Bagaimanapun, lelaki itu nekad menolak tawaran itu kerana risau akan keselamatan beruang matahari tersebut.

Dia kemudiannya mengambil keputusan menyerahkan haiwan spesies terlindung itu kepada Sarawak Forestry Corporation (SFC) pada Rabu lalu.

Ketua Pegawai Eksekutif SFC, Zolkipli Mohamad Aton yang juga Kontroler Hidupan Liar dalam catatan Facebook SFC memuji tindakan baik lelaki tersebut terhadap hidupan liar.

Beruang matahari berkenaan akan dihantar ke Pusat Hidupan Liar Matang.

Dalam pada itu, beruang matahari adalah spesies yang dilindungi di bawah Ordinan Perlindungan Hidupan Liar 1988 di mana membunuh, menyimpan, menjual atau membeli adalah dilarang.

Jika didapati bersalah tertuduh boleh dipenjara selama satu tahun dan denda RM10,000.

Oleh Liong Chai Ling

See author's posts


Pesara guru dikhuatiri lemas ketika pasang pukat

JULAU: “Kali terakhir melihat mangsa berpaut pada baldi pada anggaran jarak 30 meter dari saya. Saya cuba mencari dan menyelamat mangsa, namun gagal.”

Sedemikian menurut saksi yang juga rakan kepada seorang warga emas, Arim Badok, 70, dikhuatiri lemas ketika memasang pukat di tepi Sungai Kanowit, Nanga Meluan pada petang, semalam.

Ketua Balai Bomba dan Penyelamat (BBP) Bintangor yang juga Komader Operasi, PPgB Nicholas Belulin berkata, pihaknya menerima maklumat kejadian tersebut pada 9.01 malam tadi dari Sistem Kesediaan dan Tindakbalas Kecemasan Malaysia (MERS 999).

“Menurut saksi, 71, mengesyaki mangsa lemas pada masa tersebut lebih kurang 6.30 petang.

“Saksi cuba untuk mencari mangsa, tetapi tidak berjaya dan seterusnya membuat panggilan ke balai. Saksi dan mangsa hanya memasang pukat di tepi sungai dengan berjalan kaki.

“Pihak kami (bomba) bergegas ke lokasi bagi operasi mencari dan menyelamat (SAR),” katanya ketika dihubungi pemberita, tengah malam tadi.

Operasi SAR disertai tiga anggota Polis Diraja Malaysia (PDRM) Julau, empat anggota Angkatan Pertahanan Awam Malaysia (APM) Sarikei dan 10 penduduk rumah panjang menggunakan tiga perahu.

Mangsa yang juga pesara guru berseluar pendek hitam dan tidak berbaju ketika kejadian tersebut.

“Lebar sungai anggaran lebih 50 meter dan air berarus agak deras semasa operasi SAR dijalankan.

“Pencarian menggunakan kaedah pencarian di permukaan air ke hilir sungai. Tiada tanda mangsa dijumpai dan operasi SAR ditangguhkan kerana keadaan terlalu gelap dan hujan,” ujarnya.

Setakat berita ditulis, mangsa masih belum ditemui oleh pasukan SAR.

Oleh EARL ANEK

See author's posts


Wanita PBB Kabong dekati golongan kurang mampu

KABONG: Pergerakan Wanita Parti Pesaka Bumiputera Bersatu (PBB) N.40 Kabong meneruskan usaha turun padang bagi mendampingi golongan kurang berkemampuan dan warga emas dengan menghulurkan bantuan sewajarnya.

Pemangku Ketua Wanita PBB N.40 Kabong, Normah Ahmadi berkata sumbangan yang diberikan berdasarkan bentuk keperluan mereka, sama ada sumbangan barangan makanan dan keperluan harian.

Beliau berkata pendekatan seumpama itu mampu merapatkan lagi hubungan baik dan penyertaan holistik ahli parti PBB di peringkat akar umbi dalam kerja amal dan kemasyarakatan dengan penduduk di kawasan Dewan Undangan Negeri (DUN) Kabong.

“Pergerakan Wanita PBB N.40 Kabong sentiasa turun padang mendengar masalah dan membantu golongan tua dan penduduk miskin di kampung-kampung dan rumah panjang di kawasan DUN Kabong.

“Pihak kita sejak minggu lalu telah memulakan program melalui ‘Ziarah Kasih: Kita Sayang’ yang diilhamkan oleh isteri Ahli Dewan Undangan Negeri (ADUN) Kabong, Mohd Chee Kadir dengan menyasarkan golongan emas untuk diberi sumbangan,” ujarnya.

Normah berkata seramai 120 warga emas di sekitar kawasan DUN Kabong disantuni dari rumah ke rumah dengan menghulurkan sedikit sumbangan berupa barangan keperluan harian kepada golongan itu sebagai tanda ingatan kasih sayang daripada pemimpin mereka.

“Program yang diilhamkan sendiri oleh isteri ADUN Kabong, Meryani Yasin itu juga sebagai platform untuk membantu dan mendekati masyarakat serta melihat masalah mereka dan cuba membantu dalam apa juga cara yang termampu dilakukan.

“Pada masa yang sama melalui program ini juga merupakan saluran untuk menyebarkan maklumat kepada rakyat mengenai pelbagai bantuan dan skim bantuan yang disediakan kerajaan negeri, selain merapatkan lagi jurang di antara pemimpin dengan rakyat secara amnya,” tegasnya.

Beliau berkata pelbagai usaha dilakukan pihaknya untuk mendekati lebih ramai golongan miskin yang memerlukan termasuk golongan kurang bernasib baik.

Susulan daripada program melalui ‘Ziarah Kasih: Kita Sayang’ itu, pihaknya akan terus menumpukan golongan yang kurang berkemampuan seperti menyantuni golongan orang kurang upaya (OKU) pelbagai peringkat umur.

“Seramai 250 golongan OKU di DUN Kabong akan dibantu melalui program yang akan dijalankan oleh Pergerakan Pemuda PBB N.40 Kabong dalam masa terdekat ini.

“Sebahagian senarai penerima bantuan ini, adalah penerima bantuan bulanan daripada Jabatan Kebajikan Masyarakat (JKM) Daerah Saratok,” jelasnya.

“Pastinya, Pergerakan Wanita dan Pemuda PBB Cawangan Kabong juga mengambil peluang dan ruang untuk memperkuatkan jentera parti PBB bagi menghadapi pilihan raya negeri Ke-12 (PRN-12) yang akan datang,” ujar Normah.

Oleh Adi Safarman

See author's posts


MESR tangani krisis ekonomi

KUALA LUMPUR: Jabatan Perangkaan semalam mengeluarkan laporan Kajian Statistik Ekonomi Malaysia (MESR) yang bermanfaat kepada pihak berkepentingan dan kerajaan bagi mempercepatkan dasar strategik menangani krisis ekonomi dengan cekap dalam mengatasi cabaran dihadapi rakyat.

Ketua Perangkawan, Datuk Seri Dr Mohd Uzir Mahidin berkata, MESR adalah inisiatif pertama Jabatan Perangkaan dalam menghasilkan statistik rasmi melalui sorotan senario ekonomi bagi perniagaan dan isi rumah semasa menghadapi pandemik Covid-19.

Dalam kenyataan semalam, beliau berkata, orang ramai turut berminat untuk menilai dan memahami krisis luar biasa ini bagi mengatasi masalah kelangsungan hidup.

Justeru, sebagai penjana statistik rasmi negara, beliau berkata, jabatan itu telah mengeluarkan laporan komprehensif tersebut untuk memberikan maklumat yang teratur mengenai keadaan semasa.

Mengulas mengenai laporan berkenaan, Mohd Uzir berkata, pandemik Covid-19 akan memperlahankan pertumbuhan ekonomi dan menyebabkan pengangguran yang tinggi serta banyak kelemahan.

“Oleh itu, kerajaan telah mengambil langkah drastik untuk mengatasi penularan wabak ini dan melaksanakan pelbagai program bagi mengurangkan kesan terhadap ekonomi.

“Pandemik Covid-19 telah menyaksikan peningkatan permintaan terhadap statistik ekonomi dan sosial oleh kerajaan untuk mempermudah usaha meringankan cabaran dalam situasi semasa,” katanya. – Bernama

See author's posts


Ops Selamat: Polis pantau ketat 56 lokasi panas sempena perayaan Gawai

KUCHING: Polis Sarawak dari pelbagai cawangan akan bertugas untuk memantau rapi 56 kawasan dikenal pasti sebagai lokasi panas yang kerap berlakunya kemalangan jalan raya di Sarawak sepanjang Ops Selamat Sempena Hari Gawai Dayak 2023 di seluruh negeri bermula 29 Mei hingga 5 Jun ini.

Pesuruhjaya Polis Sarawak, Dato Mohd Azman Ahmad Sapri berkata, tumpuan Ops Selamat adalah di 56 jalan persekutuan, jalan negeri dan jalan bandaran terutama di kawasan yang kerap berlaku kemalangan dan kesesakan lalu lintas serta kawasan perumahan dan penempatan orang ramai.

“Sebanyak 56 lokasi itu terletak di Kuching (3), Padawan (2), Bau (3), Lundu (1), Sri Aman (2), Lubok Antu (2), Saratok (2), Betong (3), Sarikei (2), Meradong (2), Julau (1), Kanowit (2), Sibu (2), Mukah (2), Dalat (2), Daro (1), Kapit (2), Song (1), Belaga (2), Bintulu (3), Tatau (1), Miri (4), Marudi (2), Limbang (1), Lawas (2), Kota Samarahan (3), Serian (1) dan Simunjan (2).

“Semua ibu pejabat polis daerah dipertanggungjawabkan untuk memantau dan mengadakan rondaan di kawasan tumpuan melibatkan 36 jalan raya persekutuan dan 20 jalan raya negeri tersebut.

“Operasi ini bertujuan menurunkan kadar kemalangan jalan raya di Sarawak sepanjang tempoh perayaan ini selain menguatkuasakan undang-undang dan peraturan lalu lintas.

“Operasi ini diadakan bagi mewujudkan rasa selesa dan selamat dalam kalangan pengguna jalan raya iaitu dengan menempatkan seramai 850 pegawai dan anggota polis di 56 lokasi terpilih yang sering berlaku kemalangan jalan raya,” katanya.

Beliau berkata demikian pada sidang media di Ibu Pejabat Polis Kontinjen (IPK) Sarawak hari ini yang turut dihadiri Timbalan Pesuruhjaya Polis Sarawak Dato Mancha Ata dan pegawai-pegawai kanan IPK Sarawak.

Beliau berharap agar operasi ini akan mencapai matlamat yang disasarkan iaitu dapat mengurangkan kadar kemalangan jalan raya di seluruh Sarawak sekali gus mencegah kejadian pecah rumah di sepanjang musim perayaan.

“PDRM Kontinjen Sarawak juga meminta orang ramai supaya memberi kerjasama dan memaklumkan kepada polis apabila meninggalkan rumah pada musim perayaan ini,” katanya.

Selain itu, Ops Khas juga akan disertai Lembaga Sungai-Sungai Sarawak (LSS) dan Jabatan Laut Wilayah Sarawak dengan memberi tumpuan kepada pengusaha bot ekspres dan pengguna bot bagi memastikan keselamatan penumpang yang menggunakan pengangkutan air.

Katanya, antara lokasi melibatkan pengangkutan air seperti di Tatau, Sibu, Kapit, Song, Belaga dan Kanowit.

Mohd Azman turut berkata operasi ini akan melibatkan semua cawangan dan jabatan dalam Polis Diraja Malaysia (PDRM) Kontinjen Sarawak dan akan melibatkan semua daerah di Sarawak.

Pada masa sama, turut dikongsikan kepada orang ramai ialah tiga cara memaklumkan kepada polis sebelum meninggalkan rumah untuk pulang bercuti.

“Bagi penduduk yang bakal balik ke kampung halaman dan meninggalkan kediaman untuk tempoh yang lama, disarankan untuk menghubungi polis bagi membuat rondaan Melalui Sistem Pesanan Ringkas (SMS) ke Volunteer Smartphone Patrol (VSP).

“Pengguna boleh mendaftar sebagai ahli VSP dengan memuat turun aplikasi VSP atau menghubungi balai polis berhampiran atau datang sendiri ke balai polis atau mengisi borang balik kampung yang terdapat di laman web PDRM atau portal Trafik PDRM,” jelasnya.

Oleh Connie Chieng

See author's posts


Rembesan bawah tanah air panas perlu kajian

KUCHING: Kajian geofizik mengenai rembesan bawah tanah air panas dan ciri hidrogeokimia di kawasan air panas Kampung Annah Rais dekat sini perlu diteliti.

Timbalan Menteri Perusahaan Perladangan Dan Komoditi, Willie Mongin meminta nasihat dan perkhidmatan geologi dari Jabatan Mineral dan Geosains (JMG) Malaysia, Sarawak untuk meneliti kawasan air panas Kampung Annah Rais dan mengkaji geofizik mengenai rembesan bawah tanah air panas dan ciri hidrogeokimianya.

“Dengan adanya kajian ini, zon mata air panas dapat digambarkan dengan lebih baik untuk membantu melestarikan produk pelancongan di Parlimen Puncak Borneo,” katanya.

Beliau berkata demikian semasa menerima kunjungan hormat Timbalan Menteri Tenaga dan Sumber Asli, Ali Biju di pejabat kementeriannya di Putrajaya, Khamis Lalu.

Selain daripada itu, beliau juga memohon supaya kajian Kerentanan dan ujian tanah di jajaran Jalan Puncak Borneo, jajaran Jalan Padawan, jajaran Jalan Link Padawan dan jajaran Jalan Semedang-Dahan Estate.

“Ini adalah untuk mengenal pasti struktur tanah yang sering berlaku kejadian tanah runtuh.

“Dengan adanya laporan kajian ini, kawasan kerentanan kawasan tanah runtuh berisiko dapat dikenalpasti dan kita juga dapat melakukan tebatan bagi mengelak gejala tanah runtuh berulang.

“Ini juga penting demi keselamatan pengguna jalan di jajaran kawasan Parlimen Puncak Borneo,” ujar Willie.

See author's posts


13 korban letupan bom kereta

AFGHANISTAN: Sekurang-kurangnya 13 maut manakala lebih 100 yang lain cedera dalam kejadian letupan bom kereta di wilayah Ghor, barat Afghanistan pada Ahad.

Menurut Ketua Pengarah hospital di wilayah itu, pihaknya bertungkus lumus menyelamatkan dan merawat mangsa yang dikejarkan ke hospital dan menjangka angka kematian akan terus meningkat.

Sementara itu, Jurucakap Kementerian Dalam Negeri, Tariq Aran memaklumkan letupan bom kereta itu disasarkan ke atas ibu pejabat polis.

Memetik laporan AP, setakat ini masih tiada pihak yang mengaku bertanggungjawab melancarkan serangan tersebut.

Kejadian itu berlaku ketika pertempuran antara Taliban dan kerajaan negara itu semakin meningkat sejak beberapa minggu lalu.

Untuk rekod, rundingan damai antara Taliban dan kerajaan Afghanistan bermula di Qatar, bulan lalu, namun keganasan terus berlaku di negara berkenaan.

Ia dilihat seolah-olah tertangguh apabila Taliban dan kerajaan Kabul masing-masing bergelut dalam mengukuhkan rangka kerja asas untuk rundingan berkenaan.-AFP

See author's posts


Merdeka Kuartet bantu promosi sambutan Hari Kebangsaan

PENUBUHAN Merdeka Kuartet bertujuan membantu jentera publisiti Hari Kebangsaan dan Hari Malaysia dalammemotivasikan Keluarga Malaysia.

KUALA LUMPUR: Penubuhan Merdeka Kuartet adalah bertujuan membantu jentera publisiti Hari Kebangsaan dan Hari Malaysia dalam memotivasikan Keluarga Malaysia daripada semua kaum untuk turut serta dalam sambutan itu selepas dua tahun tidak diadakan secara besar-besaran.

Kuartet berkenaan terdiri daripada Menteri Komunikasi dan Multimedia Tan Sri Annuar Musa, Menteri Pengangkutan Datuk Seri Dr Wee Ka Siong,  Menteri Sumber Manusia Datuk Seri M. Saravanan serta Menteri Perdagangan Dalam Negeri dan Hal Ehwal Pengguna Datuk Seri Alaxender Nanta Linggi.

Pengarah Bahagian Media dan Komunikasi Korporat Jabatan Penerangan Datuk E. Sivabalan berkata penubuhan kuartet buat julung kali itu dipersetujui dalam mesyuarat Jawatankuasa Induk Sambutan Hari Kebangsaan dan Hari Malaysia, Rabu lepas.

“Kami akan mengenal pasti slot rancangan di televisyen dan radio untuk kumpulan Merdeka Kuartet  ini pergi secara berkumpulan dan menerangkan mengenai sambutan pada tahun ini. Saravanan dan Wee Ka Siong masing-masing akan menyampaikan maklumat dalam bahasa Tamil dan Mandarin.

“Ini satu daripada kemahuan politik kami. Menteri Kabinet akan bersama-sama rakyat dan menjadi inspirasi kepada Keluarga Malaysia,” katanya pada rancangan Ruang Bicara bertajuk Kempen Kibar Jalur Gemilang 2022 terbitan Bernama TV,  semalam.

Sementara itu, Sivabalan berkata penyertaan rakyat dalam sambutan Bulan Kebangsaan pada tahun ini memberangsangkan selepas pelancarannya oleh Perdana Menteri Datuk Seri Ismail Sabri Yaakob pada 30 Julai lepas.

Beliau berkata ia terbukti apabila program Berjalan Teguh Bersama yang diadakan di Putrajaya, Sabtu lepas mencatatkan penyertaan 15,000 orang iaitu melebihi sasaran 10,000 orang.

Mengenai kempen Kibar Jalur Gemilang pula, Sivabalan berkata Keluarga Malaysia diingatkan supaya mengibarkan bendera kebanggaan negara itu kerana ia merupakan simbol martabat dan penghormataan kepada semangat nasionalisme.

“Kami berharap Keluarga Malaysia akan kibarkan Jalur Gemilang di mana sahaja mereka berada baik di kediaman, premis perniagaan mahupun pejabat,” katanya. – Bernama

See author's posts


Eksport sarung tangan lonjak 16 peratus

BANGKOK: Eksport sarung tangan getah Thailand meningkat 16 peratus tahun ke tahun bagi tempoh Januari hingga April tahun ini, susulan pandemik Covid-19.

Ketua Pengarah Jabatan Perundingan Perdagangan di bawah Kementerian Perdagangan Thailand, Auramon Supthaweethum berkata, pandemik itu telah melonjakkan eksport getah negara ini, khususnya sarung tangan getah.

“Permintaan global terhadap sarung tangan perlindungan meningkat. Bagi empat bulan pertama, nilai eksport sarung tangan getah menokok 16 peratus kepada AS$449.2 juta (AS$1=RM4.34) daripada angka pada tempoh yang sama 2019,” katanya dalam kenyataan hari ini.

Tahun lepas, Thailand mengeluarkan lebih 20 bilion sarung tangan getah — 89 peratus atau AS$1.2 bilion daripadanya adalah bagi pasaran eksport.

10 pasaran utama bagi eksport sarung tangan getah Thailand termasuk Amerika Syarikat dengan eksport bernilai AS$193.90 juta, disusuli Kesatuan Eropah (AS$82.90 juta), China (AS$31 juta), Jepun (AS$22.60 juta) dan ASEAN (AS$18.30 juta). – Bernama

See author's posts


Sarawak mahu percepat transformasi digital

PREMIER Sarawak Datuk Patinggi Tan Sri Abang Johari Tun Openg menyaksikan MoU yang dibuat semasa Majlis IDECS 2022 di Pusat Konvensyen Borneo Kuching, semalam. • Foto Herriey Naha

KUCHING: Kerajaan Sarawak dan Microsoft semalam memeterai memorandum persefahaman (MoU) untuk mempercepatkan transformasi digital dalam kerajaan Sarawak dan sektor ekonomi utama termasuk pertanian dan pembuatan, serta Perusahaan Kecil dan Sederhana (PKS) di negeri ini.

Kerjasama itu dibuat berikutan Cloud Framework Agreement (CFA) yang ditandatangani antara Microsoft dan Unit Pemodenan Tadbiran dan Perancangan Pengurusan Malaysia (MAMPU).

Microsoft dan Kerajaan Sarawak akan bekerjasama ke arah rangkaian ‘cloud’ yang dipercayai dan memperkasakan sektor awam dengan kemahiran digital untuk penjawat awam melalui Inisiatif Kemahiran Perusahaan (ESI) Microsoft, dengan sijil dan kursus daripada Microsoft Learn, LinkedIn Learn dan GitHub.

Menurut Pengarah Urusan Microsoft Malaysia, K Raman, Sarawak telah menjadi penyumbang ekonomi utama kepada ekonomi Malaysia, membentuk 9.5 peratus  daripada Keluaran Dalam Negeri Kasar (KDNK)  negara Malaysia.

“Perkongsian kami dengan Sarawak membina komitmen Bersama Malaysia kami untuk memperkasakan ekonomi digital inklusif negara kita dan memajukan transformasi digital merentas sektor swasta dan awam.

“Daripada infrastruktur digital kepada pembinaan kemahiran dan keupayaan, kami mahu memperkasakan setiap rakyat Sarawak dengan peluang yang sama untuk mendapat manfaat daripada gelombang transformasi digital, sambil memastikan pertumbuhan mampan bagi negeri ini dengan memanfaatkan teknologi,” katanya.

Sebagai sebahagian daripada kerjasama ini, Kerajaan Sarawak akan meneroka penyelesaian berasaskan ‘cloud’ untuk sektor pertanian yang memanfaatkan kecerdasan buatan dan pembelajaran mesin, dan sokongan terancang untuk sektor pembuatan serta pemain PKS di negeri ini.

Kerajaan Sarawak akan bekerjasama dengan Microsoft dalam strategi keselamatan siber dan peta jalan untuk menambah baik postur keselamatan sibernya.

Apabila kerajaan Sarawak beralih kepada digital, menjamin ruang siber dan menggunakan penyelesaian pengurusan risiko yang berkesan adalah penting untuk kejayaan jangka panjang transformasi digital mereka.

Bagi merealisasikan rancangan di bawah kerjasama ini, Microsoft akan bekerjasama dengan Kerajaan Sarawak termasuk Unit Pemodenan Perkhidmatan Sarawak (SSMU), Lembaga Multimedia Sarawak (SMA), Pusat Kecemerlangan Teknikal Sarawak (CENTEXS), Perbadanan Ekonomi Digital Sarawak (SDEC),  dan Sistem Maklumat Sarawak (SAINS).

Oleh NUR AIN OTSMAN

See author's posts


Program My Rakyat FAMA Bantu petani pasarkan hasil

Sebelum Sarawak beralih ke Fasa 3 Pelan Pemulihan Negara (PPN) pada awal Ogos lepas, golongan petani yang boleh dikatakan antara golongan yang paling terjejasteruk disebabkan oleh penguatkuasaan Perintah Kawalan Pergerakan (PKP) sebelum itu.

Ini kerana penguatkuasaan PKP menyebabkan para petani sukar menjual hasil tani masing-masing sehingga menyebab berlaku lambakan dan seterusnya menggugat mata pencarian mereka sekeluarga.

Bagaimanapun mujurlah Lembaga Pemasaran Pertanian Persekutuan (FAMA) berjaya menemui beberapa jalan penyelesaian bagi mengakhiri belenggu lambakan hasil tani ketika arahan berkenaan dikuatkuasakan.

Antara jalan penyelesaian yang diambil oleh pihak FAMA berhubung isu berkenaan termasuklah dengan menganjur aktiviti Pasar Tani dan Program My Rakyat di lokasi-lokasi terpilih dalam negeri ini.

“FAMA mempunyai sumber untuk membantu mereka memasar hasil tani seperti mengadakan aktiviti Pasar Tani dan Program My Rakyat di lokasi-lokasi terpilih dalam negeri ini.

“Selain menyediakan sumber ini pihak kami juga turut pergi ke ladang-ladang petani untuk mengambil dan membantu memasar hasil tani mereka seperti yang diarah oleh kementerian,” kata Penolong Pengarah FAMA Sarawak, Lois Unggah.

Beliau berkata demikian ketika ditemui pemberita pada Majlis Pelancaran Program My Rakyat anjuran FAMA yang berlangsung di Riveria Sport Centre dalam kawasan Debak, Betong  pada April lepas.

FAMA menurut beliau juga masih terus mengendalikan operasi Pasar Tani walaupun sepanjang tempoh penguatkuasaan Perintah Kawalan Pergerakan Bersyarat (PKPB) ketika itu.

“Namun begitu operasi Pasar Tani berkenaan bergantung sepenuhnya kepada situasi semasa penularan pandemik Covid-19 dan arahan Jawatankuasa Pengurusan Bencana Negeri (JPBN),” katanya.

Lois ketika ditemu bual ketika itu turut menambah bahawa tiada masalah lambakan hasil tani dilaporkan berlaku dalam kalangan petani di negeri ini pada waktu hasil campur tangan FAMA.

“Usaha FAMA berhubung perkara itu telah menyebabkan para petani dalam negeri ini tidak lagi berasa gelisah memikirkan platform serta akses terbaik untuk memasarkan hasil tani masing-masing.

“Justeru para petani yang mahu memasarkan hasil tani masing-masing hanya perlu menghubungi cawangan FAMA yang terdekat jika mereka mahu berbuat demikian,” kata beliau.

Oleh VALENTINE NGUMBANG

See author's posts


Edisi terakhir Apple Daily

HONG KONG: Akhbar Tabloid Apple Daily yang pro-demokrasi Hong Kong mengatakan bahawa ia adalah ‘mangsa kezaliman’ dalam edisi akhir yang diterbitkan semalam setelah ia terpaksa ditutup berdasarkan undang-undang keselamatan negara yang baharu, yang mengakhiri 26 tahun penerbitan yang dirampas oleh pemimpin autoritarian China.

‘Kematian’ mendadak akhbar popular itu merupakan tamparan terbaharu bagi kebebasan Hong Kong, yang semakin merisaukan sama ada pusat kewangan antarabangsa dapat kekal sebagai pusat media ketika China berusaha untuk menghilangkan perbezaan pendapat.

Perbarisan terbentuk di seluruh Hong Kong semalam ketika penduduk berlumba untuk mendapatkan salah satu dari satu juta salinan yang dikeluarkan Apple Daily untuk dicetak. Jualan tabloid itu habis dalam beberapa minit dan menunggu untuk penghantaran baharu.

Halaman depan Swansong memaparkan wartawan akhbar itu sendiri mengucapkan selamat tinggal kepada orang ramai di luar ibu pejabatnya.

“Apple Daily sudah mati,” kata wakil Ketua Editor Chan Pui-man yang ditangkap minggu lalu atas tuduhan keselamatan negara, menulis dalam surat perpisahan kepada pembaca.

“Kebebasan akhbar menjadi mangsa kezaliman.”

Di daerah kelas pekerja di Mongkok, ratusan beratur hingga awal pagi untuk mendapatkan edisi terakhir, ada yang melaungkan “Apple Daily kita akan bertemu lagi!”

“Ini sangat mengejutkan,” seorang wanita berusia 30 tahun yang berada dalam barisan dan hanya mahu digelar sebagai Candy sahaja kepada AFP.

“Dalam dua minggu, pihak berkuasa dapat menggunakan undang-undang keselamatan nasional ini untuk membongkar sebuah syarikat tersenarai.”

– Pembekuan aset –

Tabloid Hong Kong yang paling terkenal telah lama menjadi duri di pihak Beijing dengan sokongan yang tidak disesalkan untuk gerakan pro-demokrasi di bandar ini dan kritikan tegas terhadap pemimpin autoritarian China.

Para pemimpin yang sama menggunakan undang-undang keselamatan baharu untuk membawa kepada kehancurannya yang berlaku pantas.

Pemilik tabloid itu, Jimmy Lai yang kini dipenjara kerana menghadiri tunjuk perasaan demokrasi adalah antara yang pertama didakwa di bawah undang-undang setelah ditahan pada tahun lalu.

Tetapi bab terakhir ditulis pada minggu lalu ketika pihak berkuasa menggunakan undang-undang keselamatan untuk menyerbu bilik berita, menangkap eksekutif kanan dan membekukan asetnya.

Langkah terakhir itu melumpuhkan kemampuan tabloid itu untuk menjalankan perniagaan atau membayar kakitangan dan kumpulan berita memutuskan surat khabar semalam dengan menerbitkan satu juta salinan di bandar 7.5 juta akan menjadi yang terakhir.

Pada sebelah malam, akhbar itu menutup laman web, akaun Twitter dan Facebook milik mereka.

Kira-kira 1,000 orang termasuk 700 wartawan, kini tidak bekerja.

“Warga Hong Kong kehilangan organisasi media yang berani bersuara dan bersikap keras mempertahankan kebenaran,” kata lapan persatuan wartawan tempatan dalam satu kenyataan bersama ketika mereka meminta rakan sekerja berpakaian hitam semalam.

– Pendapat yang dilarang –

China mengenakan undang-undang keselamatannya di Hong Kong tahun lalu setelah bandar itu dihancurkan oleh tunjuk perasaan demokrasi yang besar dan penuh dengan keganasan pada 2019.

Pendakwaan Apple Daily dipicu oleh artikel dan ruangan yang didakwa menyokong sekatan antarabangsa terhadap China, pandangan yang sekarang dianggap tidak sah.

Lai, ketua editor Ryan Law dan Pengurus Besar (CEO) Cheung Kim-hung semuanya dituduh bersekongkol dengan pasukan asing untuk merosakkan keselamatan negara China dan direman.

Pada Rabu, Yeung Ching-kee, salah seorang kolumnis akhbar, ditangkap dengan tuduhan yang sama.

Keputusan untuk membekukan aset Apple Daily juga memberikan kekuatan yang kini boleh dimiliki pihak berkuasa untuk mengejar mana-mana syarikat yang dianggap sebagai ancaman keselamatan negara.

Beberapa syarikat media antarabangsa mempunyai ibu pejabat serantau di Hong Kong, tertarik dengan peraturan yang mesra perniagaan dan peruntukan kebebasan bersuara yang ditulis dalam perlembagaan mini di bandar ini.

Tetapi banyak kedai tempatan dan antarabangsa yang mempertanyakan adakah mereka mempunyai masa depan di sana?.

– Perbicaraan pertama –

Hong Kong telah menurunkan kedudukan kebebasan akhbar tahunan oleh Wartawan Tanpa Sempada (RWB) dari tempat ke-18 pada 2002 jatuh hingga ke-80 tahun ini. Tanah Besar China merosot di 177 dari 180, di atas Turkmenistan, Korea Utara dan Eritrea.

Pihak berkuasa China dan Hong Kong memuji undang-undang keselamatan kerana berjaya mengembalikan kestabilan setelah demonstrasi 2019 dan mengatakan media tidak boleh ‘menumbangkan’ kerajaan.

Pihak berkuasa pada awalnya mengatakan undang-undang itu hanya akan menyasarkan “minoriti kecil”.

Tetapi, secara radikal telah mengubah landskap politik dan undang-undang sebuah kota yang dijanjikan oleh China akan dapat mempertahankan kebebasan dan autonomi utama setelah 1997 dikembalikan oleh Britain.

Pada Rabu lalu, perbicaraan pertama di bawah undang-undang baharu telah dijalankan untuk seorang lelaki yang dituduh menunggang motosikal dan melanggar pegawai polis.

Perbicaraannya tidak didengar oleh juri yang merupakan penyimpangan utama daripada tradisi undang-undang umum Hong Kong.

Kesnya tidak biasa kerana dia adalah satu-satunya warga Hong Kong yang didakwa berdasarkan undang-undang keselamatan dengan akta keganasan terang-terangan.

Lebih daripada 60 orang kini telah didakwa di bawah undang-undang termasuk beberapa aktivis demokrasi terkenal di kota itu, tetapi kesalahan mereka berkaitan dengan pandangan atau ucapan politik yang telah dinyatakan oleh pihak berkuasa sebagai tidak sah. -AFP

See author's posts